sagorsarker/bangla-wikipedia huggingface dataset:
ভারতের মৌলিক অধিকার

ভারতের মৌলিক অধিকার ভারতের প্রকৃত গণতান্ত্রিক শাসনব্যবস্থার অন্যতম প্রধান লক্ষ্য, সবরকম অর্থনৈতিক, সামাজিক ও রাজনৈতিক বৈষম্যের অবসান ঘটানো। ভারতের সংবিধানের প্রস্তাবনায় সমতার আদর্শ ঘোষিত হয়েছে। প্রস্তাবনায় সমমর্যাদা ও সমান সুযোগের নীতি স্বীকৃতি পেয়েছে। এই অধিকার অনুযায়ী ভারতের রাজ্যক্ষেত্রের মধ্যে কোন নাগরিকের আইনের দৃষ্টিতে সমতা অথবা আইনের দ্বারা সমানভাবে সংরক্ষিত হবার অধিকার অস্বীকার করবে না।
নাগরিক ও রাজনৈতিক অধিকার ভোগে সর্বজনের সুযোগ থাকবে। 
ভারতের সংবিধানে তৃতীয় ভাগের ১২ থেকে ৩৫ অনুচ্ছেদের  মধ্যে মৌলিক অধিকার লিপিবদ্ধ রয়েছে। ভারতের নাগরিকদের মৌলিক অধিকার মোট ৬টি (১৯৭৮ সালে ৪৪ তম সংবিধান সংশোধনের মাধ্যমে সম্পত্তির অধিকার সংবিধানের মৌলিক অধিকারের অংশ থেকে  বাদ দেওয়া হয়েছে, এ অধিকার এখন বিধিবদ্ধ অধিকার হিসেবে রয়েছে)।
স্বাধীনতার অধিকারের ভিত্তি হিসেবে ভারতের সংবিধান প্রণেতারা মোট সাতটি অধিকার বর্ণনা করেছিলেন সেগুলি হল;
কৃশানু দে

কৃশানু দে (১৯৬২ - ২০ মার্চ ২০০৩) একজন প্রাক্তন ভারতীয় আন্তর্জাতিক ফুটবল খেলোয়াড়। খেলোয়াড় জীবনে তিনি আক্রমণাত্বক মিডফিল্ডার ছিলেন এবং তার ক্রীড়ানৈপুণ্যের জন্য "ভারতীয় মারাদোনা" নামে সুপরিচিত ছিলেন।
ডোগরি ভাষা

ডোগরি ভাষা (স্থানীয় বানানে डोगरी বা ڈوگرى) একটি ইন্দো-আর্য ভাষা। প্রায় ২০ লক্ষ লোক ভারত ও পাকিস্তান এর, বিশেষত জম্মু ও কাশ্মীরের জম্মু অঞ্চলে এবং উত্তর পাঞ্জাব, হিমাচল প্রদেশ ও কাশ্মীরের অন্যান্য এলাকায় এই ভাষাতে কথা বলে। ডোগরিভাষী লোকদের ডোগরা ডাকা হয়, আর ডোগরিভাষী অঞ্চলকে বলা হয় ডুগ্‌গার। 
ডোগরি ইন্দো-আর্য ভাষাসমূহের পশ্চিম পাহাড়ী দলের একটি ভাষা। পাকিস্তানে ও পাকিস্তান-নিয়ন্ত্রিত কাশ্মীরে এটিকে পাহাড়ী ভাষা (पहाड़ी বা پھاڑی) নামেও ডাকা হয়। ডোগরি একটি সুরপ্রধান ভাষা, যা ইন্দো-ইউরোপীয় ভাষাসমূহের মধ্যে একটি ব্যতিক্রম।। পাঞ্জাবি ও পশ্চিম পাহাড়ি ভাষাগুলিও সুরপ্রধান।
ডোগরি আদিতে টাকরী লিপিতে লেখা হত। টাকরী লিপির সাথে কাশ্মীরি ভাষা লিখতে ব্যবহৃত শারদা লিপি ও পাঞ্জাবি ভাষা লিখতে ব্যবহৃত গুরুমুখী লিপির মিল ছিল। বর্তমানে এটি দেবনাগরী লিপিতে কিংবা উর্দু লিপিতে (পাকিস্তানে ও পাকিস্তান নিয়ন্ত্রিত কাশ্মীরে) লেখা হয়।
কাউকা নদী

কাউকা নদী (স্পেনীয় ভাষায়: Río Cauca) উত্তর ও উত্তর-পশ্চিম কলম্বিয়ার একটি নদী এবং মাগদালেনা নদীর প্রধান উপনদী। এটি আন্দেস পর্বতমালায় পোপায়ানের কাছে উৎপত্তিলাভ করে পশ্চিম ও পূর্ব কর্দিলেরা পর্বতমালার মধ্য দিয়ে উত্তর দিকে প্রায় ১৩৫০ কিলোমিটার প্রবাহিত হয়ে মোম্পসের উত্তরে মাগদালানা নদীর সাথে মিলিত হয়েছে। এর গতিপথে অনেক জলপ্রপাত আছে। দুই পর্বতমালার মধ্যবর্তী প্রশস্ত, উর্বর ভালে দেল কাউকা উপত্যকায় (যার উচ্চতা সমুদ্রতল থেকে প্রায় ১০০০ মিটার) আখ, কাকাও, কলা, ভুট্টা, ও ধান উৎপন্ন করা হয় এবং গবাদি পশু পালন করা হয়। নদীতীরের আগ্নেয় উচ্চভূমিগুলিতে কলম্বিয়ার দুই-তৃতীয়াংশ কফি উৎপাদিত হয়। নদীটি আন্তিওকিয়া দেপার্তমেন্‌তের কাসেরেস শহরের কাছ থেকে ক্ষুদ্র জলযানের চলাচল উপযোগী।
বর্তমানে বিভিন্ন শহর ও কলকারখানা থেকে নদীটিতে প্রতিদিন পাঁচশত টন বর্জ্য এসে পড়ছে এবং নদীটি ভয়াবহ দূষণের শিকার।
লিয়ানোস

লিয়ানোস (স্পেনীয় ভাষায়: Los Llanos) উত্তর-পূর্ব কলম্বিয়া ও পশ্চিম ভেনেজুয়েলার মধ্যবর্তী প্রেইরি তৃণভূমির স্পেনীয় নাম। লিয়ানোসের আয়তন প্রায় ৫৭০,০০০ বর্গকিলোমিটার। এর উত্তরে ও পশ্চিমে আন্দেস পর্বতমালা, দক্ষিণে আমাজন ও গুয়াবিয়ারে নদীর উপত্যকা, এবং পূর্বে গায়ানীয় উচ্চভূমি ও নিম্ন ওরিনোকো অববাহিকা। এটি মূলত বিশাল বিস্তৃত অত্যন্ত উষ্ণ বৃক্ষহীন সমভূমি। আর্জেন্টিনাতে একই ধরনের, কিন্তু ঘাস আচ্ছাদিত তৃণভূমি দেখতে পাওয়া যায়, যাকে পাম্পাস বলে।
লিয়ানোসের ওরিনোকো নদীর পশ্চিমের অংশটিকে লিয়ানোস বাহোস (Llanos Bajos অর্থাৎ নিম্ন সমভূমি) এবং আন্দেসের কাছে অবস্থিত পূর্বের অংশটিকে লিয়ানোস আলতোস (Llanos Altos অর্থাৎ উচ্চ সমভূমি) বলে। লিয়ানোসের উচ্চতা সমুদ্র সমতল থেকে ৩০০ মিটারের উপরে উঠে না বললেই চলে। লিয়ানোসের মধ্য দিয়ে ওরিনোকো নদী এবং এর পশ্চিম উপনদীগুলি যেমন – গুয়াবিয়ারে, মেতা, আপুরে নদীগুলি চলে গেছে।
খাসি ভাষা

খাসি ভাষা একটি অস্ট্রো-এশীয় ভাষা যা মূলত ভারতের মেঘালয় রাজ্যে প্রচলিত। এটির সাথে অস্ট্রো-এশীয় ভাষাপরিবারের মুণ্ডা দলের ভাষাগুলির সাদৃশ্য আছে; মুণ্ডা ভাষাগুলি পূর্ব-মধ্য ভারতে প্রচলিত।
খাসি ভাষার প্রায় ৯ লক্ষ বক্তার প্রায় সবাই মেঘালয় রাজ্যে বাস করে। তবে মেঘালয়ের সীমান্তবর্তী আসামের পাহাড়ি জেলাগুলিতে এবং বাংলাদেশ-ভারত সীমান্ত এর কাছে, বাংলাদেশের অভ্যন্তরে, উল্লেখযোগ্য সংখ্যক লোক খাসি ভাষাতে কথা বলে।
খাসি ভাষার মৌখিক সাহিত্য লোককথা ও লোকগাথায় সমৃদ্ধ। খাসিদের বসবাসের এলাকার পাহাড়, পর্বত, নদী, জলপ্রপাত, পাখি, ফুল ও প্রাণীর পেছনে সাধারণত খাসি ভাষায় একটি করে গল্প আছে।
অতীতে খাসি ভাষার কোন নিজস্ব লিপি ছিল না। উইলিয়াম কেরি ১৮১৩ থেকে ১৮৩৮ পর্যন্ত ভাষাটিকে পূর্ব নাগরী লিপিতে লেখার চেষ্টা করেন। এই লিপিতে পরবর্তীতে বহু খাসি গ্রন্থ রচিত হয়। এর মধ্যে উল্লেখযোগ্য হল "Ka Niyiom Jong Ka Khasi" বা "খাসিদের নিয়মকানুন" গ্রন্থটি; এটি সেং খাসি ধর্মের একটি গুরুত্বপূর্ণ পাণ্ডুলিপি। ওয়েলস থেকে আগত ধর্মপ্রচারক থমাস জোন্স ১৮৪১ সালে রোমান হরফে ভাষাটি লেখেন। একারণে খাসি ভাষার জন্য প্রচলিত রোমান লিপিতে ওয়েল‌শ ভাষার বানানপদ্ধতির প্রভাব দেখতে পাওয়া যায়। বর্তমানে রোমান লিপিতেই খাসি ভাষা লেখা হয়।
মিজো ভাষা

মিজো ভাষা ভারতের মিজোরাম অঙ্গরাজ্যে প্রচলিত একটি ভাষা। এটি চীনা-তিব্বতি ভাষাপরিবারের তিব্বতি-বর্মী উপপরিবারের কুকি-চিন দলের একটি ভাষা। মিজোভাষীরা মূলত মিজোরামে বাস করলেও এর বাইরে ভারতের মণিপুর ও ত্রিপুরা অঙ্গরাজ্যে, বাংলাদেশের পার্বত্য চট্টগ্রামে এবং উত্তর-পশ্চিম মায়ানমারের চিন পর্বত অঞ্চলে মিজো ভাষাভাষীরা বাস করে।
মিজো ভাষার বিভিন্ন উপভাষাতে ৭ লক্ষেরও বেশি লোক কথা বলে। ভাষাটি লুশাই ভাষা নামেও পরিচিত। পাশ্চাত্য থেকে আগত ধর্মপ্রচারক খ্রিস্টান পাদ্রিরা ভাষাটির জন্য রোমান লিপিভিত্তিক একটি লিখন পদ্ধতি উদ্ভাবন করেন, যা বর্তমানে ভাষাটি লিখতে ব্যবহার করা হয়। বর্ণগুলি হল: a, â, á, à, aw, b, ch, d, e, ê, é, è, f, g, ng, h, i, ì, í, j, k, l, m, n, o, p, r, s, t, u, û, v, এবং z। মিজো একটি সুরপ্রধান ভাষা; অর্থাৎ একই শব্দের বলার সুরের উপর ভিত্তি করে অর্থ পরিবর্তিত হতে পারে।
মিজোরাম বিশ্ববিদ্যালয়ে মিজো ভাষা ও সাহিত্যের উপর একটি বিভাগ রয়েছে।
কোঙ্কণী ভাষা

কোঙ্কণী ভাষা (দেবনাগরী লিপিতে: कोंकणी; রোমান লিপিতে: Konknni; কন্নড় লিপিতে: ಕೊಂಕಣಿ; মালয়ালম লিপিতে: കൊങ്കണി; IAST: ) একটি ইন্দো-আর্য ভাষা যা ভারতের কোঙ্কণ উপকূলে প্রচলিত। কোঙ্কণী ও গোয়া কোঙ্কণীতে প্রায় ৭৬ লক্ষ লোক কথা বলে।
কোঙ্কণী ভারতের অঙ্গরাজ্য গোয়ার সরকারি ভাষা এবং সমগ্র ভারতের একটি সরকারি ভাষা। কোঙ্কণী ভাষার কোন নির্দিষ্ট লিপি নেই। তবে দেবনাগরী লিপিকে সরকারি কাজকর্মে ব্যবহার করা হয়।
ইউনাইটেড স্পোর্টস ক্লাব

ইউনাইটেড স্পোর্টস ক্লাব ভারতের কলকাতার একটি ফুটবল দল। এই দলটি বর্তমানে ভারতীয় ফুটবলের সর্বোচ্চ স্তর আই-লিগ প্রথম ডিভিশনে খেলছে। প্রয়াগ গ্রুপ এই দলটির প্রধান পৃষ্ঠপোষক।
ভাস্কো স্পোর্টস ক্লাব

এনআরবি ভাস্কো স্পোর্টস ক্লাব ভারতের গোয়ার একটি ফুটবল দল। দলটি বর্তমানে ভারতীয় ফুটবলের দ্বিতীয় সর্বোচ্চ স্তর আই-লিগ দ্বিতীয় ডিভিশনে খেলছিলেন।
১৯৫১ সালে, গোয়ার ভাস্কো ডা গামা বন্দর শহরের অধিবাসীরা "ক্লুব দে দেস্পরতস ভাস্কো ডা গামা" (Clube de Desportos Vasco da Gama) নামে একটি ক্লাব গঠন করে।
বিখ্যাত ব্রাজিলীয় ক্লাব "ক্লাব ডি রেগাতাস ভাস্কো ডা গামা" নামে এর নামকরণ করা হয়, এবং অনুরূপ রং এটি গৃহন করে। বর্তমানের তিলক ময়দান স্টেডিয়ামে খেলোয়াড়গণ অনুশীলন করত। পরবর্তীতে এর কাছাকাছি একটি ক্লাব ঘর নির্মিত হয়েছিল, যা আজও দাঁড়িয়ে আছে।
ভাস্কো স্পোর্টস ক্লাবের নতুন প্রধান পৃষ্ঠপোষক স্থানীয় এনআরবি গ্রুপ এবং দল এখন এনআরবি ভাস্কো হিসাবে পরিচিত হবে। প্রাথমিক চুক্তি এক বছরের হবে বলে এনআরবির ব্যবস্থাপনা পরিচালক নারায়ণ বান্দেকার ঘোষণা করে। আশা করা হচ্ছে এটি ক্লাবটিকে দ্বিতীয় বিভাগ থেকে আই-লীগের জন্য যোগ্যতা অর্জন করতে সাহায্য করবে।
ভাস্কো এসসি তাদের আই-লীগের খেলায় বর্তমানে গোয়ায় মারগাওতে অবস্থিত ফাতোরদা স্টেডিয়াম ব্যবহার করে।
ইন্ডিয়ান ব্যাঙ্ক ফুটবল ক্লাব

ইন্ডিয়ান ব্যাঙ্ক ফুটবল ক্লাব একটি ভারতীয় ফুটবল দল। চেন্নাই-র এই দলটি ক্লাবটি পূর্বে জাতীয় ফুটবল লীগ, এবং দ্বিতীয় সর্বোচ্চ স্তর আই-লিগ দ্বিতীয় ডিভিশনে খেলেছিলেন।
আমেটি ইউনাইটেড ফুটবল ক্লাব

আমেটি ইউনাইটেড ফুটবল ক্লাব একটি ভারতীয় ফুটবল দল। হরিয়ানার এই দলটি বর্তমানে ভারতীয় ফুটবলের দ্বিতীয় সর্বোচ্চ স্তর আই-লিগ দ্বিতীয় ডিভিশনে খেলছে। আমেটি এডুকেশন গ্রুপ এই দলটির প্রধান পৃষ্ঠপোষক। ২০০৫ সালে গঠিত, ক্লাবটি সর্বদা পেশাদার ছিল এবং ২০১২ সাল থেকে প্রতি বছর আই লিগ ২য় বিভাগ প্রতিযোগিতায় অংশ নিয়েছে।
পুণে ফুটবল ক্লাব

পুনে এফসি একটি ভারতীয় ফুটবল দল। অশোক পিরামল গ্রুপের পৃষ্ঠপোষকতায় গঠিত পুনের এই দলটি বর্তমানে ভারতীয় ফুটবলের দ্বিতীয় সর্বোচ্চ স্তর আই-লিগ দ্বিতীয় ডিভিশনে খেলেছিলেন।
পুনে এফসির অফিসিয়াল ওয়েবসাইট
জন নেপিয়ার

জন নেপিয়ার () (১৫৫০-১৬১৭), সম্পূর্ণ নাম জন নেপিয়ার অফ মার্চিস্টন, ছিলেন একজন স্কটিশ ভূস্বামী ও গণিতবিদ, রসায়নবিদ ও জ্যোতির্বিদ। গাণিতিক দর্শনের জন্য বিখ্যাত।
তিনি এডিনবরার মার্চিস্টন প্রাসাদে জন্মগ্রহণ করেন এবং সেন্ট অ্যান্ড্রুজ বিশ্ববিদ্যালয়ে পড়াশোনা করেন। বিশ্ববিদ্যালয়ে থাকা অবস্থাতেই তিনি স্কটল্যান্ডে রিফর্মেশন আন্দোলনের একজন অনুসারীতে পরিণত হন এবং পরবর্তী বছরগুলিতে প্রোটেস্ট্যান্ট রাজনৈতিক কর্মকাণ্ডে সক্রিয় অংশ নেন।
তিনি "A Plaine Discovery of the Whole Revelation of Saint John" (১৫৯৩) বাইবেল সম্পর্কে স্কটিশ দর্শনের প্রথম দিককার একটি গুরুত্বপূর্ণ গ্রন্থ।
নেপিয়ার সবচেয়ে বেশি খ্যাত লগারিদম ব্যবস্থা উদ্ভাবনের জন্য। তিনি ১৬১৪ সালে লাতিনে রচিত "Canonis Descriptio" গ্রন্থে এই ব্যবস্থাটি ব্যাখ্যা করেন। বর্তমানকালে সাধারণ ও স্বাভাবিক লগারিদম ব্যবস্থাগুলি অবশ্য নেপিয়ারের লগারিদমের ভিত্তি ব্যবহার করে না। তবে এখনও স্বাভাবিক লগারিদমকে মাঝে মাঝে নেপিয়ারীয় লগারিদম ডাকা হয়। এছাড়া নেপিয়ারই ছিলেন সম্ভবত প্রথম গণিতবিদ যিনি সুশৃঙ্খলভাবে দশমিক বিন্দূর ব্যবহার শুরু করেন। এক্ষেত্র তার অনুসৃত দশমিক বিন্দু বসানোর পদ্ধতিই বর্তমানে প্রচলিত।
নেপিয়ার পাটীগাণিতিক গণনা সম্পাদনের জন্য বিভিন্ন যান্ত্রিক ব্যবস্থাও উদ্ভাবন করেছিলেন। এগুলি ১৬১৭ সালে রচিত তার "Rabdologiæ" গ্রন্থে উল্লিখিত আছে।
পশ্চিম ভারত

পশ্চিম ভারত ভারতের পশ্চিমের গোয়া, গুজরাত ও মহারাষ্ট্র অঙ্গরাজ্য, দাদরা ও নগর হাভেলি এবং দমন ও দিউ কেন্দ্রশাসিত অঞ্চলগুলি নিয়ে গঠিত। ভারতের অন্যান্য অঞ্চলের তুলনায় পশ্চিম ভারত অপেক্ষাকৃত বেশি শিল্পায়িত এবং এখানে নগরে বাসরত জনসংখ্যার পরিমাণও বেশি। ব্রিটিশদের ঔপনিবেশিক শাসনের আগে পশ্চিম ভারতের বেশির ভাগ অংশ মারাঠা সাম্রাজ্য ও মুঘল সাম্রাজ্যের অংশ ছিল। ভারতের স্বাধীনতা লাভের এগুলি ভারতের অংশে পরিণত হয় এবং ১৯৫৬ সালের রাজ্য পুনর্গঠন আইন অনুসারে বর্তমান রূপ পরিগ্রহ করে। পশ্চিম ভারতের রাজ্যগুলি উত্তর-পশ্চিমে থর মরুভূমি, উত্তরে বিন্ধ্য পর্বতমালা, এবং পশ্চিমে আরব সাগর দ্বারা বেষ্টিত। পশ্চিম ভারতের একটি বড় অংশ দক্ষিণ ভারতের সাথে দাক্ষিণাত্যের মালভূমির অংশীদার।
কোঙ্কণ

কোঙ্কণ (মারাঠি ভাষায়: कोकण) ভারতের পশ্চিম উপকূলে মহারাষ্ট্রের রায়গড় জেলা থেকে কর্ণাটকের মাঙ্গালুরু শহর পর্যন্ত বিস্তৃত একটি বন্ধুর অঞ্চল।
মহারাষ্ট্রের উপকূলীয় জেলাগুলি নিয়ে গঠিত প্রশাসনিক উপবিভাগটিকেও কোঙ্কণ ডাকা হয়। কোঙ্কণের অধিবাসীদেরকে কোঙ্কণী ডাকা হয়, আর তাদের মুখের ভাষাকে বলা হয় কোঙ্কণী ভাষা।
পশ্চিম ঘাট পর্বতমালা কোঙ্কণের পূর্ব সীমানা এবং আরব সাগর এর পশ্চিম সীমানা গঠন করেছে। উত্তরে গঙ্গাবলী নদী এবং দক্ষিণে ময়ুরা নদী যথাক্রমে এর উত্তর ও দক্ষিণ সীমা নির্দেশ করছে। তবে কোঙ্কণের সঠিক ভৌগোলিক সংজ্ঞা প্রদান দূরূহ। বেশির ভাগ সংজ্ঞাতে মহারাষ্ট্রের রায়গড়, মুম্বাই, ঠানে, রত্নগিরি ও সিন্ধুদুর্গ জেলা, গোয়া অঙ্গরাজ্য, এবং কর্ণাটকের উত্তর কর্ণাটক, ওদিপু ও দক্ষিণ কর্ণাটক জেলাগুলিকে কোঙ্কণের অংশ বলে গণ্য করা হয়।
ওলন্দাজ বিদ্রোহ

ওলন্দাজ বিদ্রোহ ( (১৫৬৮—১৬৪৮) ছিল স্পেনীয় সাম্রাজ্যের বিরুদ্ধে নিম্ন দেশসমূহের সফল বিদ্রোহ। এর সূত্র ধরে স্বাধীন ওলন্দাজ প্রজাতন্ত্রের জন্ম হয়। স্বাধীন প্রজাতন্ত্রের প্রথম নেতা ছিলেন ভিলেম ভান ওরানিয়ে (Willem van Oranje)। পরবর্তীতে তার বংশধর ও আত্মীয়েরা এই প্রজাতন্ত্রের নেতৃত্ব দেন। ওলন্দাজ বিদ্রোহের ফলে উদ্ভূত প্রজাতন্ত্রটি ছিল ইউরোপের সবচেয়ে প্রথম প্রজাতন্ত্রগুলির একটি, যদিও পরে এটি একটি রাজতন্ত্রে পরিণত হয়।
স্পেন শুরুর দিকে বিদ্রোহটি দমিয়ে রাখতে সক্ষম হয়েছিল। কিন্তু ১৫৭২ সালে বিদ্রোহীরা ব্রিয়েল শহর দখল করে এবং এর ফলে বিদ্রোহ আবার মাথাচাড়া দিয়ে ওঠে। উত্তরের ওলন্দাজ প্রদেশগুলি প্রথমে কার্যত, ও পরে ১৬৪৮ সালে আইনত স্বাধীন হয়। এই বিপ্লব চলাকালে ওলন্দাজ প্রজাতন্ত্র সামুদ্রিক বাণিজ্যের বদৌলতে একটি ঔপনিবেশিক বিশ্ব শক্তিতে পরিণত হয় এবং দেশটিতে অর্থনৈতিক, বৈজ্ঞানিক ও সাংস্কৃতিক সমৃদ্ধি ঘটে।
দক্ষিণের ওলন্দাজ প্রদেশগুলি (বর্তমানে বেলজিয়াম, লুক্সেমবুর্গ ও উত্তর ফ্রান্সে পড়েছে) স্পেনীয় শাসনের অধীনে থাকে। স্পেনীয়দের কঠোর শাসনের কারণে দক্ষিণের অনেক অর্থনৈতিক, বুদ্ধিবৃত্তিক ও সাংস্কৃতিক ব্যক্তিত্ব পালিয়ে উত্তরে চলে যান। ১৬৪৮ সালে বিদ্রোহের অবসানের পর দক্ষিণ নেদারল্যান্ডের বেশির ভাগ এলাকা ফ্রান্সের অধীনে চলে যায়।
ভিক্টোরীয় যুগ

যুক্তরাজ্যের ইতিহাসে ভিক্টোরীয় যুগ () ১৮৩৭ সালের জুন থেকে ১৯০১ সালের জানুয়ারি পর্যন্ত রাণী ভিক্টোরিয়ার শাসনামলকে বোঝানো হয়। এটি ছিল ব্রিটিশ লোকদের জন্য এক দীর্ঘ, সমৃদ্ধিময় যুগ। এসময় সারা বিশ্বে প্রসারিত ব্রিটিশ সাম্রাজ্য থেকে লুটকৃত সম্পদ, এবং নিজদেশে শিল্পজনিত উন্নয়নের ফলে একটি বড়, শিক্ষিত মধ্যবিত্ত শ্রেণী গড়ে ওঠে। অনেক ইতিহাসবিদ ১৮৩২ সালের রিফর্ম অ্যাক্ট পর্যন্ত যুগটিকে সম্প্রসারিত করতে চেয়েছেন, কেননা ভিক্টোরীয় যুগের বিভিন্ন ধারণা ও রাজনৈতিক চিন্তাধারা তখন থেকেই শুরু হয়েছিল। ভিক্টোরীয় যুগের শেষ অর্ধে আবার গোটা ইউরোপেই চলছিল স্বর্ণযুগ বা "বেল্‌ এপক" (Belle Époque)।
ভিক্টোরীয় যুগের প্রায় পুরোটা জুড়ে ব্রিটেনে শান্তি বিরাজ করেছিল। এর নাম দেওয়া হয়েছে পাক্স ব্রিটানিকা। তবে যুক্তরাজ্য এই যুগের প্রতি বছরই বিশ্বের কোথাও না কোথাও যুদ্ধে লিপ্ত ছিল। এসময় ব্রিটিশ সাম্রাজ্যের অর্থনৈতিক, ঔপনিবেশিক ও শিল্পগত স্থিতাবস্থা অর্জিত হয়। ১৯শ শতকের শেষের দিকে অবশ্য নব্য উপনিবেশবাদের নীতিগুলির কারণে ঔপনিবেশিক সংঘাতের পরিমাণ বাড়তে থাকে এবং শেষ পর্যন্ত তা ইঙ্গ-জান্‌জিবার যুদ্ধ এবং দ্বিতীয় বুর যুদ্ধে পর্যবসিত হয়। অভ্যন্তরীণভাবে রাজনীতি ধীরে ধীরে উদারপন্থার ও সংস্কারের দিকে মোড় নেয় এবং ভোটাধিকারের ব্যাপারে আরও উন্মুক্ত নীতির প্রয়োগ ঘটে।
১৯শ শতকের দ্বিতীয়ার্ধ জুড়ে ইংল্যান্ডের জনসংখ্যা ১ কোটি ৬৮ লক্ষ থেকে ৩ কোটিতে পৌঁছে। অন্যদিকে আয়ারল্যান্ডের জনসংখ্যা কমে প্রায় অর্ধেক হয়ে যায় (৪৫ লক্ষ)। 
ভিক্টোরীয় যুগের শুরুর দিকে হাউজ অভ কমন্স দুইটি রাজনৈতিক দল নিয়ন্ত্রণ করছিল-- হুইগ ও টোরি। ১৮৫০-এর দশকের পর হুইগরা লিবেরাল পার্টি এবং টোরিরা কনজার্ভেটিভ পার্টি নামে পরিচিতি লাভ করে।
ভাস্করাব্দ

ভাস্করাব্দ পূর্ব ভারতের অসমে প্রচলিত সৌর অব্দবিশেষ। এটির সঙ্গে বঙ্গাব্দের বিশেষ সাদৃশ্য আছে।
সৌর ভাস্করাব্দের বারটি মাস এবং তাদের দৈর্ঘ্য নিম্নে প্রদত্ত হল:
এই অব্দে নববর্ষারম্ভ হয় সৌর বৈশাখ মাসের প্রথম দিন অর্থাৎ পয়লা বৈশাখ। মহাসমারোহে এই দিন সমগ্র অসমে পালিত হয় বহাগ বিহু উৎসব।
জাতক

ভারতের প্রাচীনতম গল্পসংগ্রহের নাম হল "জাতক" বা পালি ভাষায় "জাতকত্থ বণ্ণণা"। জাতক হল ভগবান শাক্যমুনি বুদ্ধের পূর্বজন্মের কাহিনির সঙ্কলন। বুদ্ধ মহাধম্মপাল জাতক (৪৪৭) তার পিতাকে শুনিয়ে স্বদ্ধর্মে দীক্ষা দিয়েছিলেন। স্পন্দন জাতক (৪৭৫), দদ্দভ জাতক (৩২২), লটুকিক জাতক (৩৫৭), বৃক্ষধর্ম জাতক (৭৪) ও সম্মোদমন জাতক (৩৩) এই পাঁচটি জাতক শুনিয়ে শাক্য ও কোলিয়দের বিরোধ নিবারণ করেছিলেন। চন্দকিন্নর জাতক (৪৮৫) যশোধরাকে শুনিয়ে পাতিব্রত ধর্ম যে পূর্বজন্ম সংস্কারজ তা বুঝিয়েছিলেন। জাতক বৌদ্ধধর্মের নবাঙ্গের এক অঙ্গ এবং সুত্তপিটক এর অন্তর্গত খুদ্দকনিকায় এর অন্যতম একটি শাখা। ত্রিপিটকের অন্যান্য গ্রন্থেও জাতকের অনেক রেফারেন্স পাওয়া যায়। অনেকের মতে 'জাতক' হল পৃথিবীর সমস্ত ছোট গল্পের উৎস। বৌদ্ধধর্ম প্রচারের জন্য সম্রাট অশোকের পুত্র মহেন্দ্র (পালি: মহেন্দ) ও তার সহযোগীরা যখন সিংহলে গিয়েছিলেন তখন তারা সমগ্র ত্রিপিটক কন্ঠষ্ঠ ও আত্মস্থ করে স্মৃতিতে ধারণ করে সিংহলে নিয়ে এসেছিলেন এবং বৌদ্ধ ধর্ম প্রতিষ্ঠা করেন।চতুর্থ বৌদ্ধ সঙ্গীতিতে সমগ্র তিপিটক ও অট্ঠকথা সিংহলী ভাষায় অনূদিত করা হয়। পঞ্চম শতাব্দীতে সিংহলি ভাষা থেকে পালি ভাষায় বুদ্ধঘোষ রূপান্তর করেন অট্ঠকথা।যিনি মৈত্রেয় বুদ্ধ এর বোধিসত্ত্ব নামেও খ্যাত। 
এই গল্পগুলির রচনাকাল সম্পর্কে সাহিত্যিক নারায়ণ গঙ্গোপাধ্যায় যা লিখেছিলেন তার কিছু অংশ এখানে তুলে দেওয়া হল -"বর্তমান জাতক কাহিনিমালা যাঁরই অনুদিত হোক এগুলি ভারতের প্রাচীনতম সঙ্কলন এবং খ্রিস্টজন্মের দ্বিতীয় বা তৃতীয় শতকের পূর্ববর্তী এ সম্বন্ধে সকলেই একমত হয়েছেন। " জাতকের রচনাকৌশল মধ্যযুগীয় ইউরোপের অনেক রচনাতে গ্রহণ করা হয়েছিল। মূল গল্পেরও অনেকগুলিই পাওয়া যায় 'আরব্য উপন্যাস' বা 'দেকামেরোন'-এ। আর্য জাতির প্রাচীনতম গল্প সঙ্কলন- এ সম্মান জাতকের যথার্থই প্রাপ্য।
জাতকে প্রায় সাড়ে পাঁচশ গল্প অন্তর্ভুক্ত আছে। এ সব গল্পে ধরা পড়েছে প্রায় সহস্র বছর ব্যাপী ভারতে প্রচলিত বিভিন্ন রীতিনীতি, আচার ব্যবহার তথা জীবনচর্যা।
প্রতিটি জাতকে আছে পাঁচটি অঙ্গ। সেগুলি হল: (১) পচ্চুপ্পন বত্থু (অর্থাৎ সূচনাপর্ব, বর্তমানের পটভূমি), (২) অতীত বত্থু (গদ্যে বোধিসত্ত্বের অতীত জন্মগত মূল কাহিনিটির বর্ণনা), (৩) গাথা-কবিতায় কাহিনির মর্মবীজ (এইগুলিই জাতকের প্রাচীনতম উপকরণ, এদের উপর ভিত্তি করেই পরবর্তীকালে কাহিনির ভাষ্যরূপ), (৪) বেজ্জকরণ (এতে গাথার আক্ষরিক অর্থ ব্যাখ্যা করা হয়েছে), (৫) সমবধান বা যোগ রচনা (পাত্রপাত্রীদের সঙ্গে বর্তমানের ঐক্য বিনিময় করা হয়েছে।
কলকাতা ফুটবল লিগ

কলকাতা ফুটবল লিগ ভারতের তথা এশিয়ার প্রাচীনতম ফুটবল লিগ। এই লিগে প্রধানত কলকাতা এবং তার পারিপার্শ্বিক অঞ্চলের দলগুলো অংশ নেয়। বর্তমানে কলকাতা লিগ ৭টি বিভাগে বিভক্ত। পৃষ্ঠপোষকতা জনিত কারণে এটি বর্তমানে "কলকাতা ফুটবল লিগ" নামে পরিচিত।
১৫৭টি দলের এই লিগের পরিচালনা করে ভারতীয় ফুটবল অ্যাসোসিয়েশন, পশ্চিমবঙ্গ। ১৮৯৮ সালে শুরু হওয়া এই লিগ এশিয়ার সবথেকে প্রাচীন এবং বিশ্বের অন্যতম প্রাচীন ফুটবল লিগ। এই লিগে মোটামুটিভাবে আইএফএ-র নথিভুক্ত ৮,৫০০ খেলোয়াড় প্রত্যেক বছর অংশ নেয়।
কলকাতা ফুটবল লিগের ৭টি ডিভিশন নিম্নলিখিত উপায়ে বিভক্ত:-
সাধারণত ২৬টি দল প্রিমিয়ার ডিভিশনে অংশ নেয়। দুটি একক রাউন্ড-রবিন পর্বে এটি সম্পন্ন হয় ও প্রথম দুই দল আই-লিগ ৩ প্রতিযোগিতা খেলার যোগ্যতা অর্জন করে। শেষ দুই দল প্রথম ডিভিশন লিগে অবনমিত হয়।
পূর্বে আলাদা প্রিমিয়ার ডিভিশন এ ও বি গ্রুপ খেলা হত, যাতে যথাক্রমে ১৪টি ও ১০টি দল খেলত। পরে ২০২৩ মরসুমে গ্রুপ দুটি জুড়ে যায়। প্রথমে একক রাউন্ড-রবিন পর্ব অনুষ্ঠিত হত, তারপর পয়েন্ট তালিকাতে প্রথম পাঁচদল ও শেষ পাঁচদলকে আলাদা গ্রুপে ভাগ করা হয়। তাদের মধ্যে গ্রুপ পর্ব অনুষ্ঠিত হয়। প্রথম গ্রুপের প্রথম দুই দল প্রিমিয়ার ডিভিশন এ-তে উত্তীর্ণ হত ও দ্বিতীয় গ্রুপের শেষ দুই দল প্রথম ডিভিশনে অবনমিত হত।
এই তালিকায় যে একমাত্র প্রিমিয়ার ডিভিশন জয়ীদের নাম নথিভুক্ত করা হয়েছে।
ডাল

ডাল/ডাউল (Pulse) () শিম গোত্রের অন্তর্গত খাদ্যশস্য। ডাল প্রধানত বিউলি, মুগ, মসুর, ছোলা, মটর, অড়হর, মাষকলাই, খেসারি প্রভৃতি শুঁটিজাতীয় মৌসুমি ফসলের শুকনো বীজ। সব রকমের ডাল মানুষের জন্য অন্ত্যন্ত প্রয়োজনীয় ও উপকারী। ডাল প্রোটিন প্রধান খাদ্য। এতে প্রোটিনের পরিমাণ শতকরা ২০ থেকে ২৫ ভাগ এবং অত্যধিক লাইসিন থাকায় ও দামে সস্তা হওয়ায় ডালকে প্রায়শই গরিবের আমিষ বলা হয়। প্রোটিন ছাড়াও ডালে পর্যাপ্ত শর্করা, চর্বি ও খনিজ লবণ থাকে। এতে গমের তুলনায় প্রায় দ্বিগুণ ও চালের তুলনায় প্রায় তিন গুণ প্রোটিন আছে।
ভারতবর্ষে ডাল চাষ হয়, বিশেষত গাঙ্গেয় - ভাগীরথী উপত্যকায় ২৫০০-২০০ খ্রিস্টপূর্ব সময়ে এবং তারপরেও। ২৫০০-২০০ খ্রিস্টপূর্ব পর্যন্ত সময়ে প্রত্ন-উদ্ভিদবিদ্যার সাক্ষ্য পাওয়া গেছে। সেই সূত্রে এটাও জানা যায় প্রাচীনকালে বাংলা ডালের বিশেষ প্রচলন ছিল। পরবর্তী সময়ে ধীরে ধীরে বাংলায় ডালের প্রচলন বেশি করে শুরু হয়। ডাল একটি রবিশস্য, মূলত সারাদেশে এর চাষ বিস্তৃত। তবে বৃহত্তর ঢাকা, ফরিদপুর, যশোর, কুষ্টিয়া, রাজশাহী, কুমিল্লা, নোয়াখালী ও বরিশাল জেলায় বেশি চাষ হয়। অধিক ধানচাষের ফলে ডাল চাষের জমি পর্যায়ক্রমে কমে যাচ্ছে। দুই দশক আগেও ডাল চাষাধীন জমির পরিমাণ ছিল প্রায় ৩,৩০,০০০ হেক্টর। বর্তমানে দেশে চাহিদার তুলনায় ডাল উৎপাদন হয় অনেক কম। এ জন্য বিদেশ থেকে প্রচুর ডাল আমদানি করতে হয়।
বাংলাদেশে পশুখাদ্য হিসেবেই সাধারণত খেসারির চাষ হয়, তবে দেশের উত্তরাঞ্চলে খাদ্য হিসেবেও জনপ্রিয়। মসুর ডাল অত্যন্ত জনপ্রিয় ও ভোজের একটি প্রাত্যহিক পদ। ছোলা ও মাষকলাই মাঝেমধ্যে খাওয়া হয়। তবে রমজান মাসে ইফতার হিসেবে ছোলা ও এর ডাল (ডালের বেশন) ব্যাপক ব্যবহৃত হয়। এছাড়া ডাল থেকে নানা ধরনের খাবার তৈরি করা যায় যেমন খিচুড়ি, পিঁয়াজু, ঘুঘনি, চটপটি, ডালপুরি ইত্যাদি। ডাল বেটে শুকিয়ে নিয়ে তৈরি করা হয় ডালের বড়ি, যা গ্রামাঞ্চলের একটি পরিচিত খাদ্য৷ বিভিন্ন তরকারিতে এটি মিশিয়ে খাওয়া হয়৷ ডাল থেকে নানা রকম মিষ্টিজাতীয় দ্রব্যও তৈরি করা হয়। যেমন মুগের জিলিপি। শবে বরাতের দিন ডাল দিয়ে হালুয়া তৈরি করার রেওয়াজ আছে।
তাছাড়া নিরামিষ খাদ্য তালিকায়ও এর বেশ পরিচিতি।
করুণা বন্দ্যোপাধ্যায়

করুণা বন্দ্যোপাধ্যায় (২৫ ডিসেম্বর ১৯১৯ – ১২ নভেম্বর ২০০১) একজন বাঙালি অভিনেত্রী।
করুণা বন্দ্যোপাধ্যায়ের জন্ম হয় ব্রিটিশ ভারতে সাঁওতাল পরগনার মহেশপুরে। তার পৈতৃক বাড়ি ছিল বর্তমান বাংলাদেশের খুলনার পয়োগ্রামে। তার পিতার নাম শচীন্দ্রনাথ সেন এবং মাতা সুধা সেন। তার স্বামী সুব্রত বন্দ্যোপাধ্যায় কমিউনিস্ট ছিলেন। তিনি রাজনৈতিক কারণে ১৯৪৮ থেকে ১৯৫০ খ্রিষ্টাব্দ পর্যন্ত কারাগারে ছিলেন। সেই সময়ে করুণাদেবী কিছু করার জন্য গণনাট্য সঙ্ঘে যোগ দেন।
সত্যজিৎ রায় পরিচালিত পথের পাঁচালী এবং অপরাজিত চলচ্চিত্রে সর্বজয়ার ভূমিকায় অভিনয় করে তিনি বিখ্যাত হন। তিনি শহুরে উচ্চশিক্ষিতা মহিলা হয়েও যেভাবে এক গ্রাম্যবধূর বাস্তব চরিত্রে অভিনয় করেন তা উল্লেখযোগ্য। এই দুটি চলচ্চিত্র ছাড়াও তিনি সত্যজিৎ রায়ের দেবী এবং কাঞ্চনজঙ্ঘা ছবিতে অভিনয় করেন। এছাড়া তিনি অভিনয় করেছেন মৃণাল সেনের ইন্টারভিউ অগ্রগামীর "হেডমাস্টার", শম্ভু মিত্র এবং অমিত মৈত্রের "শুভবিবাহ" ছবিতে।
গণনাট্য সঙ্ঘে তিনি দীর্ঘকাল ছিলেন। সেখানে "সংকেত", "জনান্তিকে" তার অভিনীত নাটক। তিনি সলিল চৌধুরীর নাটকে অভিনয় করেছেন। এ ছাড়াও তিনি "লিটিল থিয়েটার গ্রুপ" এবং আরো কয়েকটি সংগঠনে অভিনয় করেছেন।
তার রচিত গ্রন্থ: "সর্বজয়া"," অ্যান অ্যাকট্রেস ইন হার টাইম"। তার চিঠি এবং ডায়রির সংকলন "আরেক সর্বজয়া" তার মৃত্যুর পরে প্রকাশিত।
কোচ ভাষা

কোচ ভাষা একটি তিব্বতী-বর্মী ভাষা। ভারত ও বাংলাদেশের কোচ জাতির মানুষেরা এই ভাষাতে কথা বলেন। বৃহত্তর ময়মনসিংহের শেরপুর, নেত্রকোণা, কিশোরগঞ্জ, গাজীপুর এবং বরেন্দ্র অঞ্চলের পাবনা, বগুড়া, রাজশাহী, মালদহ, রংপুর, দিনাজপুর, জয়পুরহাট ও নওগাঁ জেলায় কোচরা বাস করে। কোচদের নিজস্ব ভাষা থাকলেও নিজস্ব কোন বর্ণমালা নেই। কেবল প্রবীণ ব্যক্তিরাই এ ভাষায় এখন কথা বলে।
চাকমা ভাষা

চাকমা ভাষা / চাঙমা হধা বা চাঙ্মা ভাচ্ (আধ্বব: ; স্বনাম: 𑄌𑄋𑄴𑄟𑄳𑄦 𑄞𑄌𑄴, ) হলো একটি ইন্দো-ইউরোপীয় ভাষা তথা ইন্দো-আর্য ভাষা যাতে চাকমা এবং ডাইংনেট লোকেরা কথা বলে। এই অঞ্চলের অন্যান্য ভাষার সাথে ভাষাটির সাধারণ বৈশিষ্ট্য রয়েছে যেমন চাটগাঁইয়া, তঞ্চঙ্গ্যা, আরাকানি এবং অন্যান্য।
কিছু চাকমা কথার মধ্যে চাঁটগাইয়ার সাথে সামঞ্জস্য লক্ষ্য করা যায়, যেটি মূলত পূর্ব ইন্দো-আর্য ভাষা এবং এটি অসমীয়ার সাথে সম্পর্কযুক্ত। এটিতে প্রায় ৩৮০,০০০ লোক কথা বলে। এর মধ্যে ১৫০,০০০ দক্ষিণ-পূর্ব বাংলাদেশে, প্রাথমিকভাবে পার্বত্য চট্টগ্রামে, এবং আরও ২৩০,০০০ ভারতে, যার মধ্যে ৯৭,০০০ মিজোরাম, ত্রিপুরা এবং অরুণাচল প্রদেশ। এটি চাকমা লিপি ব্যবহার করে লেখা হয়, তবে এই লিপিতে সাক্ষরতা কম।
চাকমা ভারতের ত্রিপুরা সরকার এবং বাংলাদেশ সরকার কর্তৃক আনুষ্ঠানিকভাবে স্বীকৃত। ভারতে, এটি প্রাথমিকভাবে চাকমা স্বায়ত্তশাসিত জেলা পরিষদে (CADC) বলা হয় যা মিজোরামের লংৎলাই জেলার তুইচাং নির্বাচনী এলাকা এবং ত্রিপুরার অনেক জায়গা নিয়ে গঠিত।
যদিও ২০১১ সাল পর্যন্ত চাকমা ভাষার কোনো রেডিও বা টেলিভিশন স্টেশন ছিল না, সামাজিক মিডিয়া এবং ইউটিউবে ভাষাটির উপস্থিতি রয়েছে। পার্বত্য শিক্ষা চাকমা স্ক্রিপ্ট ওয়েবসাইট টিউটোরিয়াল, ভিডিও, ই-বুক এবং চাকমা ভাষার ফোরাম প্রদান করে।
২০১২ সালে, ত্রিপুরা সরকার ত্রিপুরার প্রাথমিক বিদ্যালয়ে চাকমা লিপিতে (বা আঝা পাঠ) চাকমা ভাষা প্রয়োগের ঘোষণা দেয়। মাতৃভাষায় প্রাথমিক পর্যায় পর্যন্ত শিক্ষা প্রদান একটি জাতীয় নীতি। শুরুতে, ত্রিপুরার চাকমা কেন্দ্রীভূত এলাকার ৮৭টি প্রাথমিক বিদ্যালয়ে নিজস্ব লিপিতে চাকমা ভাষার বিষয় চালু করা হয়েছে।
“জানুয়ারি ২০১৪ শিক্ষা মৌসুমের প্রস্তুতি হিসাবে, জাতীয় পাঠ্যক্রম ও পাঠ্যপুস্তক বোর্ড ইতোমধ্যে ৬টি ভাষায় বই ছাপানো শুরু করেছে ... চাকমা, কোকবোরোক (ত্রিপুরা সম্প্রদায়), মারমা, সাঁওতাল, সাদরি (ওরাও সম্প্রদায়) এবং আচিক।”
"মর থেংগারি" (মাই বাইসাইকেল) ছিল বাংলাদেশের প্রথম চাকমা ভাষার চলচ্চিত্র। তবে এতে কথিত বিতর্কিত চক্রান্তের কারণে বাংলাদেশে এটি নিষিদ্ধ করা হয়।
চাকমা এবং ডাইংনেটের লোকেরা এখন কথা বলে যা মাগধী প্রাকৃতের ভিন্ন উপভাষা হিসাবে বিবেচিত হতে পারে। যাইহোক, এটি একটি তিব্বত-বর্মান ভাষা থেকে ভাষা পরিবর্তনের কারণে; যে মধ্যযুগীয় ভাষা চাক বা চেয়ারেল (এবং তাই ব্রহ্মপুত্র শাখার) সাথে সম্পর্কিত হতে পারে।
চাকমা লিপি একটি শব্দীয় বর্ণমালা লিপি যা ব্রাহ্মী লিপি পরিবারের অন্তর্গত। চাকমা বর্মী লিপি থেকে উদ্ভূত হয়েছে, যা মূলত পল্লব লিপি থেকে উদ্ভূত হয়েছিল।
মানবাধিকারের সার্বজনীন ঘোষণার অনুচ্ছেদ ১-এর একটি নমুনা পাঠ্য নিম্নরূপ:
আরবী, ফার্সী শব্দ বহুল পুরাতন রেজিস্টার অনুযায়ী সার্বজনীন মানবাধিকারের ঘোষণা নিম্নরূপ:
ভারতের (ত্রিপুরা, মিজোরাম, অরুণাচল প্রদেশ) এবং বাংলাদেশের অনেক সরকারি ও বেসরকারি স্কুলে চাকমা ভাষা শেখানো হচ্ছে। সরকারীভাবে প্রাথমিক বিদ্যালয়ে চাকমা ভাষা চালু হয়। ২০০৪ সালে বাংলা লিপির মাধ্যমে এবং ২০১৩ সাল থেকে চাকমা লিপির মাধ্যমে (যা অঝা পাঠ নামেও পরিচিত) অধিদপ্তরের অধীনে ত্রিপুরার। বর্তমানে ৮৭টি বিদ্যালয়ে চাকমা ভাষা পড়ানো হচ্ছে।
দ্বিজ বংশীদাস

দ্বিজ বংশীদাস ভট্টাচার্য্য ষোড়শ শতাব্দীর একজন বাঙালি কবি৷ তার রচনাগুলির মধ্যে মনসামঙ্গল অন্যতম। তার নিবাস অধুনা বাংলাদেশের অন্তর্গত কিশোরগঞ্জ মহকুমার পাটোয়ারী বা পাটুরী গ্রামে৷ তার পিতা যাদবানন্দ ছিলেন একজন সংস্কৃত পণ্ডিত৷ দ্বিজ বংশীর স্ত্রীর নাম সুলোচনা৷ দ্বিজ বংশীদাস ও সুলোচনার একমাত্র সন্তান চন্দ্রাবতী মধ্যযুগের প্রথম মহিলা কবি।
রচনাবলি 
পদ্মপুরাণ বা মনসামঙ্গল কাব্য
ভারতের ফুটবল দলের তালিকা

ভারতে ফুটবল ক্লাবের সংখ্যা ৫০ হাজারের কাছাকাছি। নিম্নে বিভিন্ন পরিচিত ক্লাবগুলির নাম তালিকাভুক্ত করা হল:
মুর্তজা বশীর

মুর্তজা বশীর (জন্ম: ১৭ আগস্ট ১৯৩২ - মৃত্যু: ১৫ আগস্ট ২০২০) একজন বাংলাদেশী চিত্রশিল্পী, কার্টুনিস্ট এবং ভাষা আন্দোলনের সক্রিয় কর্মী ছিলেন। তার পিতা ছিলেন ড. মুহম্মদ শহীদুল্লাহ। তিনি ১৯৪৯ সালে বগুড়া করনেশন ইন্সটিটিউট থেকে মেট্রিক পাশ করেন। ছাত্র ফেডারেশনের সদস্য হিসেবে তিনি আন্দোলনের সঙ্গে জড়িত হয়েছিলেন। ১৯৪৮ এ, ভাষা আন্দোলনের প্রাথমিক পর্যায়ে, তিনি বগুড়া শহরে আন্দোলনের জন্য বেশ কয়েকটি মিছিল এবং মিটিং আয়োজনে কাজ করেছিলেন। ১৯৪৯ সালে তিনি ঢাকা আর্ট কলেজে ভর্তি হন। তিনি ১৯৫০ সালে ৫ মাস কারাভোগ করেছিলেন এবং পরিশেষে নির্দোষ প্রমাণিত হয়েছিলেন। ২১শে ফেব্রুয়ারি তিনি ঢাকা বিশ্ববিদ্যালয়ে আমতলার মিটিং-এ যোগ দিয়েছিলেন। সেই দিনের পরবর্তী কালে, ভয়াবহ পরিস্থিতির কারণে ঢাকা জাদুঘরে প্রদর্শনী মুলতবি রাখতে ঢাকা জাদুঘরে যান। তিনি ফেব্রুয়ারি ২২ তারিখের গায়েবানা জানাজাতেও যোগদান করেছিলেন এবং পুলিশ আন্দোলনকারীদের গ্রেপ্তার করার চেষ্টা করলে তারা পলাতক থাকতে বাধ্য হয়েছিলেন। তিনি আন্দোলনের জন্য অনেক কার্টুন এবং ফেস্টুন এঁকেছেন। তার কার্টুনগুলো দেশ ও ভাষার জন্য লড়াই এবং ত্যাগের কথাই স্মরণ করিয়ে দেয়। চিত্রশিল্পীর পাশাপাশি তিনি ছিলেন প্রথম জীবনে রাজনৈতিক কর্মী, পরবর্তীতে ভাষা-আন্দোলনে প্রত্যক্ষ অংশগ্রহণকারী, কবি, ছোটগল্পকার, ঔপন্যাসিক, চিত্রনাট্যকার, সহকারী চিত্রপরিচালক, প্রবন্ধকার, গবেষক ও শিক্ষক।
১৯৩২ সালের ১৭ আগস্ট ঢাকায় এক মুসলিম পরিবারে মুর্তজা বশীরের জন্ম। তার বাবা উপমহাদেশের প্রখ্যাত ভাষাবিদ জ্ঞানতাপস ড. মুহম্মদ শহীদুল্লাহ্‌ এবং মা মরগুবা খাতুন।
১৯৪৯ সালে ঢাকা গভর্নমেন্ট ইনষ্টিটিউট অব আর্টস (বর্তমান চারুকলা ইনস্টিটিউট)-এ দ্বিতীয় ব্যাচের শিক্ষার্থী হিসেবে মুর্তজা বশীর চারুকলা শিক্ষা শুরু করেন। ১৯৫৪ সালে পাঁচ বছর মেয়াদী শিল্প শিক্ষা শেষ করে প্রথম বিভাগে পাশ করেন।
আর্ট স্কুল থেকে পাশ করার পর ১৯৫৫ সালে বছর খানেক নবাবপুর সরকারি স্কুলে ড্রয়িং শিক্ষক হিসেবে কাজ করেন। এরপর ১৯৫৬ সালে মুর্তজা বশীর উচ্চতর শিক্ষার জন্য বাবার অর্থে ইতালির ফ্লোরেন্সে যান। আকাদেমিয়া দ্য বেল্লি আর্টিতে এক বছর চিত্রকলা এবং আরেক বছর ফ্রেসকো নিয়ে পড়াশোনা করেন। ফ্লোরেন্সে রেনেসাঁর ঐতিহ্য তাকে মানসিকভাবে প্রভাবিত করে। এ সময় অধ্যাপক কাপুকিনি ছিলেন তার শিক্ষক। তার কাজে ফিগারের সরলীকরণ ও ন্যূনতম রঙ ব্যবহারের শৈলী তাকে আকৃষ্ট করেছিল। ফ্লোরেন্সে তিনি পথে প্রান্তরে দেখা সাধারণ মানুষের ছবি এঁকেছেন। অ্যাকর্ডিয়ান বাদক, জিপসির খেলা দেখানো, মা ও মেয়ের বাজার করে ফেরার দৃশ্য এঁকেছেন তিনি।
ইতালিতে দু'বছর কাটিয়ে ১৯৫৮ সালের শেষদিকে তিনি লন্ডন হয়ে দেশে ফেরেন। ফ্লোরেন্স ছেড়ে আসার আগে মুর্তজা বশীরের প্রথম একক প্রদর্শনী হয় ২৯ মার্চ থেকে ১১ এপ্রিল 'লা পার্মানেন্ট' গ্যালারীতে। এতে ফ্লোরেন্সে অবস্থানকালীন আঁকা চৌদ্দটি তৈলচিত্র এতে ছিল। ১৯৫৮ সালে বশীর ইতালীয় চিত্রকর রাপিসার্দি ও ভাস্কর ম্যাডোনিয়ার সঙ্গে যৌথভাবে 'মুভিমেন্টো প্রিমোরডিও' (আদিমতার আন্দোলন) নামে একটি শিল্পীগোষ্ঠী গড়ে তোলেন এবং ফ্লোরেন্সের অদূরে এম্পোলি শহরে গ্রুপ প্রদর্শনী করেন ১৯৫৮ সালের ১৩ থেকে ২৫ এপ্রিল।
১৯৭৩ সালের আগস্টে সহকারী অধ্যাপক হিসেবে যোগ দেন চট্টগ্রাম বিশ্ববিদ্যালয়ের চারুকলা বিভাগে। চট্টগ্রামে তিনি ১৯৭৬ সালের মার্চের মধ্যে 'এপিটাফ' সিরিজে আরো ২০টি ছবি আকেঁন তিনি। ১৯৯৮ সালে অধ্যাপক হিসাবে অবসর নেন।
বশীরের লেখা গল্প- উপন্যাস ও অন্যান্য:
মুর্তজা বশীর করোনাভাইরাসে আক্রান্ত হয়ে ঢাকার এভারকেয়ার (সাবেক অ্যাপোলো) হাসপাতালের নিবিড় পর্যবেক্ষণ কেন্দ্রে (আইসিইউ) চিকিৎসাধীন অবস্থায় ২০২০ সালের ১৫ আগস্ট মৃত্যুবরণ করেন।
সুভাষ মুখোপাধ্যায় (চিকিৎসক)

সুভাষ মুখোপাধ্যায় (জানুয়ারি ১৬, ১৯৩১ - জুন ১৯, ১৯৮১) একজন ভারতীয় চিকিৎসক ছিলেন, যিনি ভারতে প্রথম এবং পৃথিবীর দ্বিতীয় নল-জাত শিশু দুর্গার সৃষ্টিকর্তা হিসেবে স্বীকৃত। দুর্ভাগ্যজনক ভাবে আন্তর্জাতিক বৈজ্ঞানিক সম্প্রদায়ের নিকট তার গবেষণার ফল জানানোর ক্ষেত্রে তিনি পশ্চিমবঙ্গ সরকারের দ্বারা প্রচণ্ড ভাবে বাধাপ্রাপ্ত হন এবং হতাশ হয়ে ১৯৮১ খ্রিষ্টাব্দের ১৯শে জুন আত্মহত্যা করতে বাধ্য হন। তার জীবন ও মৃত্যুর ঘটনা নিয়ে তপন সিংহ "এক ডক্টর কি মউত" নামক হিন্দি চলচ্চিত্রটি পরিচালনা করেন।
তিনি ১৯৫৫ খ্রিষ্টাব্দে কলিকাতা জাতীয় আয়ুর্বিজ্ঞান বিদ্যামন্দির থেকে এমবিবিএস পাশ করেন এবং ধাত্রীবিদ্যায় প্রথম স্থান অর্জন করেন। তিনি ঐ বছর কলকাতা বিশ্ববিদ্যালয় থেকে শারীরবিদ্যা বিষয়ে বিএসসি ডিগ্রী অর্জন করেন এবং ১৯৫৮ খ্রিষ্টাব্দে কলকাতা বিশ্ববিদ্যালয়ে অধ্যাপক সচ্চিদানন্দ ব্যানার্জীর অধীনে প্রজনন শারীরবিদ্যা বিষয়ে পিএইচডি ডিগ্রী লাভ করেন। তিনি ১৯৬০ খ্রিষ্টাব্দে তিনি ইংল্যান্ড যান এবং ১৯৬৭ খ্রিষ্টাব্দে এডিনবরা বিশ্ববিদ্যালয় থেকে অধ্যাপক জন লোরেনের সঙ্গে গবেষণা করে লিউটিনাইজিং হরমোনের পরিমাপ নির্ণয়ের এক নতুন পদ্ধতি উদ্ভাবন করে দ্বিতীয়বার পিএইচডি ডিগ্রী লাভ করেন।
১৯৭৮ খ্রিষ্টাব্দের ৩রা অক্টোবর তিনি ভারতের প্রথম চিকিৎসক ও বিজ্ঞানী হিসেবে এক নল-জাত শিশুর জন্ম দিয়ে ইতিহাস স্থাপন করেন। তিনি এই শিশুটির নাম রাখেন দুর্গা (কানুপ্রিয়া আগরওয়াল)। ব্রিটিশ বৈজ্ঞানিক প্যাট্রিক স্টেপটো ও রবার্ট জিওফ্রি এডওয়ার্ডস দ্বারা ওল্ডহ্যাম জেনারেল হসপিটালে পৃথিবীর প্রথম নল-জাত শিশু লুইস জন ব্রাউনের জন্ম দেওয়ার ৬৭ দিন পরে সুভাষের গবেষণার দ্বারা দুর্গার জন্ম হয়।
কিন্তু আন্তর্জাতিক বৈজ্ঞানিক সম্মেলনে তার গবেষণার সম্বন্ধে বক্তৃতা দিতে চাইলে পশ্চিমবঙ্গ সরকার তাকে বিদেশ যাওয়ার অনুমতি দিতে অস্বীকার করে। এই গবেষণার স্বীকৃতি প্রদান না করে পশ্চিমবঙ্গ সরকারের স্বাস্থ্যদপ্তর তার গবেষণার সত্যতা সম্বন্ধেই সন্দেহ প্রকাশ করে ১৯৭৮ খ্রিষ্টাব্দের ১৮ই নভেম্বর পাঁচ সদস্যের একটি তদন্ত কমিটি গঠন করে। সুভাষের সমস্ত গবেষণা মিথ্যা বলে এই কমিটি রায় দেয়। শাস্তি স্বরূপ সুভাষকে রিজিওনাল ইনস্টিটিউট অব অপথ্যালমোলজি নামক প্রতিষ্ঠানের চক্ষু বিভাগে স্থানান্তরিত করে দেওয়া হয়, যার ফলে প্রজনন শারীরবিদ্যা সমন্ধে সমস্ত গবেষণা তাকে বন্ধ করে দিতে হয়। পশ্চিমবঙ্গ সরকারের আমলাতান্ত্রিকতা ও পশ্চিমবঙ্গের চিকিৎসক সমাজ দ্বারা ক্রমাগত বিদ্রুপ ও অপমানে হতাশ হয়ে সুভাষ ১৯৮১ খ্রিষ্টাব্দের ১৯শে জুন কলকাতায় নিজের বাসভবনে আত্মহত্যা করেন।
টি. সি. আনন্দ কুমারের গবেষণার ফলে ১৯৮৬ খ্রিষ্টাব্দের ১৬ই আগস্ট হর্ষবর্ধন রেড্ডি বুরি জন্মগ্রহণ করলে তাকে আনুষ্ঠানিকভাবে প্রথম নলজাত শিশু বলে গণ্য করা হয়। ১৯৯৭ খ্রিষ্টাব্দে আনন্দ কুমার কলকাতা শহরে অনুষ্ঠিত একটি বৈজ্ঞানিক সম্মেলনে যোগ দিতে এলে সুভাষ মুখোপাধ্যায়ের গবেষণা নথিগুলি তার হাতে আসে। এই সমস্ত নথিগুলি যাচাই করে ও দুউরগার পিতা-মাতার সাথে আলোচনা করে তিনি নিশ্চিত হন যে, সুভাষ মুখোপাধ্যায়ই ছিলেন প্রথম নল-জাত শিশুর স্রষ্টা। পশ্চিমবঙ্গ সরকারের স্বাস্থ্য দপ্তরকে পাঠানো গবেষণা সংক্রান্ত সুভাষের চিঠির কথা তিনি সংবাদমাদ্যমে প্রচার করেন। কানুপ্রিয়া আগরওয়ালা বা দুর্গা তার ২৫ তম জন্মদিনে সুভাষ মুখোপাধ্যায়ের এক স্মৃতিসভায় নিজের পরিচয় সর্বসমক্ষে জানিয়ে ঘোষণা করেন যে, সুভাষের গবেষণা মিথ্যে ছিল না।
ডিডি বাংলা

ডিডি বাংলা দূরদর্শনের একমাত্র ২৪ ঘণ্টার বাংলা উপগ্রহ চ্যানেল। এটি দূরদর্শনের কলকাতা, জলপাইগুড়ি এবং শান্তিনিকেতন কেন্দ্র থেকে সম্প্রচারিত হয়। ভারতে ১৯৫৯ খ্রিষ্টাব্দে টেলিভিশনের সূচনা হলেও পশ্চিমবঙ্গে প্রথম টেলিভিশনের আগমন ঘটে ১৯৭৫ সালের ৯ই আগস্ট।
১৯৭৫ সালের ৯ আগস্ট কলকাতার রাধা ফিল্ম স্টুডিও থেকে এটির যাত্রা শুরু হয়। এটি পূর্বে "ডিডি-৭" এবং "ডিডি ন্যাশনাল কলকাতা" নামে পরিচিত ছিল।
স্যামুয়েল বোর্ন

স্যামুয়েল বোর্ন () (৩০শে অক্টোবর, ১৮৩৪ - ২৪শে এপ্রিল, ১৯১২) একজন ব্রিটিশ আলোকচিত্রশিল্পী। তিনি মূলত ১৮৬৩ থেকে ১৮৭০ খ্রিষ্টাব্দের মধ্যে ভারতের আলোকচিত্রকর্মের জন্য বিখ্যাত । তিনি ১৮৬৩ খ্রিষ্টাব্দে সিমলাতে চার্লস শেফার্ডের সাথে বার্ন অ্যান্ড শেফার্ড নামে একটি কোম্পানি প্রতিষ্ঠা করেন । পরে এর একটি শাখা কলকাতায় খোলা হয় যা এখনও বর্তমান আছে ।
আগ্নেয়াস্ত্র

আগ্নেয়াস্ত্র এক প্রকার হাতিয়ার যা নিয়ন্ত্রিত বিস্ফোরণের দ্বারা এক অথবা একাধিক‌ ক্ষেপণসাধ্য বস্তূ অতি দ্রুত‌ প্রক্ষেপ করতে সক্ষ‌ম‌। বিভিন্ন প্রকার আগ্নেয়াস্ত্র রয়েছে৷
এদের মধ্যে উল্লেখযোগ্য হল:, একে-৪৭, এম ১৯১১, এম১৬ রাইফেল, গ্রেনেড, গ্লক ১৯ ইত্যাদি।
অস্ত্রকে বিভিন্ন গুনাবলী অনুসারে বিভিন্নভাবে বিভক্ত করা হয়।
বিভিন্ন গুনাবলী বিশ্লেষণ শেষে আগ্নেয়াস্ত্রসমূহকে প্রধানত নিম্নোক্তভাবে বিভক্ত করা হয়।
বিশ্বে আগ্নেয়াস্ত্র উৎপাদনকারী অনেক দেশ রয়েছে৷ রাশিয়া,যুক্তরাষ্ট্র,যুক্তরাজ্য,চীন ইত্যাদি উল্লখযোগ্য৷
বড়িশা

বড়িশা দক্ষিণ কলকাতার একটি লোকালয়। এটি বিখ্যাত জমিদার সাবর্ণ রায়চৌধুরীর বাসভবনের জন্য এবং বিখ্যাত ভারতীয় ক্রিকেটার সৌরভ গঙ্গোপাধ্যায়ের জন্মস্থল হিসেবে খ্যাত। ঐতিহাসিকভাবে এটি কলকাতার সবচেয়ে পুরনো এলাকাগুলির একটি।
বড়িশা কলকাতা শহরের কেন্দ্র এস্প্লেনেড থেকে ১০ কিলোমিটার দক্ষিণ-পশ্চিমে অবস্থিত। আদিতে এটি একটি আলাদা গ্রাম ছিল। বর্তমানে এটি কলকাতা কলকাতা পৌরসংস্থার অন্তর্গত ও চারটি ওয়ার্ডে বিভক্ত : ১২৩, ১২৪, ১২৫ ও ১২৬। উত্তরে বিবেকানন্দ মহিলা কলেজ থেকে শুরু করে দক্ষিণে ঠাকুরপুর পর্যন্ত এলাকাটির বিস্তার। বড়িশার মাঝখান দিয়ে ডায়মন্ড হার্বার রোড ও জেমস লং সরণী চলে গিয়েছে।
বড়িশার দর্শনীয় স্থানের মধ্যে আছে বড়িশা উচ্চ-বিদ্যালয়(১৮৫৬সন),বেহালা চৌরাস্তা, শখের বাজার, সাবর্ণ সংগ্রহশালা, ডগলাস গ্রাউন্ড, চণ্ডী মন্দির ও 
শতাব্দী প্রাচীন মেলা ।
এছাড়াও এখানে "দাদা" তথা ভারতীয় পুরুষ দলের প্রাক্তন অধিনায়ক সৌরভ গাঙ্গুলির আদি বাসভবন অবস্থিত।
ত্রিদিব মিত্র

ত্রিদিব মিত্র (জন্ম: ৩১ ডিসেম্বর, ১৯৪০) বাংলা সাহিত্যে হাংরি আন্দোলনএর একজন কবি, এবং ওই আন্দোলনের দুটি পত্রিকা "উন্মার্গ" ও The Wastepaper সম্পাদনা করতেন। সহসম্পাদিকা ছিলেন তার বান্ধবী আলো মিত্র।
ত্রিদিব মিত্র হাওড়ার অভিজাত মিত্র পরিবারের সন্তান। সাহিত্যিক হবার আগ্রহে অভিজ্ঞতা সঞ্চয়ের জন্য উচ্চমাধ্যমিক পরীক্ষার পর তিনি বাড়ি থেকে পলায়ন করেন, এবং ছয় মাসের বেশি ভারতের বিভিন্ন স্হানে নিস্কপর্দক ভিখারির জীবন কাটিয়ে বাড়ি ফেরেন। তিনি গৌরবর্ণ ও সুদর্শন ছিলেন বলে তার এই অভিজ্ঞতা সুখকর হয়নি। এই স্মৃতি পরবর্তিকালে তার সাহিত্যকর্মকে গভীরভাবে প্রভাবিত করেছে। বাড়ি ফিরে তিনি স্নাতক পরীক্ষায় সফলভাবে উত্তীর্ণ হন। সহপাঠী আলো মিত্রের সঙ্গে পরিচয় হয়, এবং দুজনে মলয় রায়চৌধুরী ও দেবী রায়এর সংঙ্গে দেখা করে হাংরি আন্দোলন-এ যোগ দেন। হাংরি আন্দোলন ফুরিয়ে যাবার পর তিনি আলো মিত্রকে বিয়ে করেন এবং পশ্চিমবঙ্গ সরকারের উচ্চপদে যোগ দেন।
পশ্চিমবঙ্গের সাংস্কৃতিক সমাজে বিশ শতকের ষাটের দশকে যে কয়জন হাংরি আন্দোলনকারী ঢেউ তুলতে পরেছিলেন, তাদের মধ্যে ত্রিদিব মিত্র অন্যতম। তিনি এবং আলো মিত্র শ্মশানে, গোরস্তানে ও রেল স্টেশনে কবিতা পাঠের চল করেন। কলকাতার ভাটিখানা খালাসিটোলায় তারা হাংরি আন্দোলনএর পত্রিকা "উন্মার্গ" প্রকাশের অনুষ্ঠান করে একযোগে খ্যাতি ও কুখ্যাতি লাভ করেন। হাংরি আন্দোলনএর লেখক সুবিমল বসাক-এর উপন্যাস "ছাতামাথা" তারা প্রকাশ অনুষ্ঠান করেছিলেন এসপ্লানেড ট্রাম গুমটিতে।হাংরি বুলেটিন হাতে হাতে বিলি করার কাজ প্রধানত তারা দুজনেই করতেন। তাছাড়া, "মুখোশ খুলে ফেলুন" লেখা দানব, রাক্ষস, দেবতা, জন্তু - জানোয়ারের মুখোশ হাংরি আন্দোলন-এর পক্ষে তারা দুজনেই রাজনীতিক, মন্ত্রী, প্রশাসক, সাংবাদিক, লেখক, সমালোচকদের বাড়ি বাড়ি গিয়ে তারা দুজনেই পৌঁছে দিতেন। হাংরি আন্দোলন-এর পোস্টারগুলো কলকাতার দেয়ালে দেয়ালে লাগাতেন তারা দুজন। হাংরি আন্দোলনকে বাঙালির সমাজে দ্রুত পরিছয় করিয়ে দেবার জন্য তাদের আবদান অকল্পনীয়।
ত্রিদিব মিত্রের "হত্যাকাণ্ড" ও "ঘুলঘুলি" কবিতা দুটি দীর্ঘ। কাব্যগ্রন্হের কবিতা দুটিতে মলয় রায়চৌধুরী ও ফালগুনী রায়-এর স্বীকৃতীমুলক কবিতার আঙ্গিক অনুসরণ করা হয়েছে। তবে, তার ভয়াবহ অভিজ্ঞতার যাতনা কবিতা দুটিতে স্পষ্ট। যৌন চিত্রকল্পগুলিতে সেই আত্মজুজ্ঞাসা প্রতিফলিত হয়েছে। The Wastepaper পতীকার মাধ্যমে তিনি হাংরি আন্দোলনএর কবি ও লেখকদের অনুবাদ বিশ্বের বিভিন্ন ভাষায় পৌঁছে দিয়েছিলেন। এই পত্রিকার জন্য অন্যান্য ভারতীয় ভাষায় এবং আমেরিকা ও ইউরোপের লিটল ম্যাগাজিনগুলিতে হাংরি আন্দোলন-এর সংবাদ ও রচনা প্রকাশিত হয়েছিল, যা সে সময়ে আন্দোলনকারীদের বিশেষ প্রয়োজন ছিল, কেনা কলকাতার সাহিত্যিক মহলে তারা তখনও স্বীকৃতি পাননি। ইউরোপ ও আমেরিকার (দক্ষিণ আমেরিকাসহ) কবি - লেখকরাও The Wastepaper পটিকায় অনুদিত হতেন। সম্ভবত এইটিই প্রথম প্রচেষ্টা যখন বিদেশি তরুণরা বাংলায় প্রকাশিত হলেন।
দিল্লি মেট্রো

দিল্লি মেট্রো (হিন্দি: दिल्ली मेट्रो) ভারতের রাজধানী দিল্লি ও তার পার্শ্ববর্তী গুরগাঁও ও নয়ডা অঞ্চলের দ্রুত পরিবহন ব্যবস্থা। দিল্লি মেট্রো নেটওয়ার্কের পাঁচটি লাইনের সম্মিলিত দৈর্ঘ্য ৩২৭.০০ কিলোমিটার (২০৩ মাইল)। দিল্লি মেট্রোর স্টেশনের সংখ্যা ২৩৬টি; এর মধ্যে ৬৮টি ভূগর্ভস্থ। এই মেট্রোয় উড়াল, ভূপৃষ্ঠস্থ ও ভূগর্ভস্থ – তিন প্রকার লাইনই রয়েছে এবং ব্রড গেজ ও স্ট্যান্ডার্ড গেজ – উভয় প্রকার রোলিং স্টকই ব্যবহৃত হয়।
দিল্লি মেট্রো রেল কর্পোরেশন (ডিএমআরসি) দিল্লি মেট্রো নেটওয়ার্কের দায়িত্বপ্রাপ্ত। ২০১০ সালের এপ্রিল মাসের হিসেব অনুযায়ী, ডিএমআরসি সকাল ৬টা থেকে রাত্রি ১১টার মধ্যে ৩ থেকে ৪.৫ মিনিট ব্যবধানে দৈনিক ১০০টি ট্রেন চালিয়ে থাকে। ট্রেনগুলিতে চার থেকে ছয়টি কোচ থাকে। ওভারহেড ক্যাটেনারির মাধ্যমে ২৫ কিলোওয়াট ৫০ হার্টজ এসি বিদ্যুৎ ট্রেনগুলিতে সরবরাহ করা হয়। দিল্লি মেট্রোর দৈনিক গড় যাত্রীসংখ্যা ১০ লক্ষ। উদ্বোধনের পর সাত বছরে দিল্লি মেট্রো ১০০ কোটিরও বেশি যাত্রী পরিবহন করেছে।
১৯৮৪ সালে দিল্লি ডেভেলপমেন্ট অথরিটি ও আরবান আর্টস কমিশন দিল্লি শহরের জন্য একটি বহুমুখী পরিবহন ব্যবস্থার প্রস্তাব রাখলে দিল্লি মেট্রোর পরিকল্পনা প্রথম গৃহীত হয়। ১৯৯৫ সালে ভারত সরকার ও দিল্লি সরকার যৌথ উদ্যোগে দিল্লি মেট্রো রেল কর্পোরেশন (ডিএমআরসি) স্থাপন করে। ১৯৯৮ সালে নির্মাণকাজ শুরু হয়। ২০০২ সালে দিল্লি মেট্রোর প্রথম অংশ রেড লাইন চালু হয়। এরপর ২০০৪ সালে ইয়োলো লাইন; ২০০৫ সালে ব্লু লাইন, ২০০৯ সালে ব্লু লাইনের একটি শাখা এবং ২০১০ সালে গ্রিন লাইন চালু হয়। প্রকল্পের দ্বিতীয় ভাগে এই লাইনগুলির সম্প্রসারণ এবং নতুন লাইনের নির্মানকাজ চলছে। এর মধ্যে রয়েছে দিল্লি এয়ারপোর্ট মেট্রো এক্সপ্রেস ও ভায়োলেট লাইন, যার কাজ ২০১০ সালের সেপ্টেম্বর মাসের মধ্যে সম্পূর্ণ হওয়ার কথা।
এয়ার গান‌

এয়ার গান‌ এক প্রকার রাইফেল, পিস্তল অথবা শটগান যা ঘনীভূত বাতাস বা অন্য কোনো গ্যাসের দ্বারা ক্ষেপনসাধ্য বস্তূ প্রক্ষেপ করতে সক্ষ‌ম‌। এয়ার গান মূলত শিকার, বিনোদনমূলক শুটিং এবং প্রতিযোগিতামূলক খেলাধুলা (যেমন অলিম্পিক গেমস্) ইত্যাদি কাজে ব্যবহার করা হয়। এয়ার গান থেকে সাধার‌ন‌ত‌ ক্ষেপনসাধ্য ধাত‌ব‌ বস্তূ প্র‌ক্ষেপ‌ ক‌রা হ‌য় যা পেলেট‌ নামে প‌রিচিত‌। কিছু ক্ষেত্রে এয়ার গান থেকে সিসের গুলি বা ছররা প্র‌ক্ষেপ‌ ক‌রা হ‌য়। যে স‌ব‌ এয়ার গানে ক্ষেপনসাধ্য বস্তু হিসাবে প্লাস্টিকের গুলি ব্যবহার করা হয় তাদের‌ এয়ার স‌ফ্ট্ গান‌ ব‌লা হ‌য়। এয়ার গান তুলনায় আগ্নেয়াস্ত্র অপেক্ষা কম শক্তিশালী হলেও মারনাস্ত্রের কাজ করতে পারে।
এয়ার গান মুলত তিন ধরনের হতে পারে, spring-piston, pneumatic, আর CO2. spring-piston ধরনের এয়ার গান সবচাইতে সরল প্রকৃতির আর দামে কম| এতে 0.177 গুলির স্পীড 1200 ফুট প্রতি সেকেন্ড অবধি হতে পারে| এতে সংকূচিত স্প্রীং এর শক্তি কে কাজে লাগানো হয় একটি পিষ্টন এর ওপর| pneumatic এয়ার গানে এয়ার ট্যাঙ্ক লাগানো থাকে, যাতে খুব উচ্চ চাপে বাতাস ভরে রাখা যায়| CO2 এয়ার গানে এয়ার ট্যাঙ্কের বদলে CO2 ট্যাঙ্ক থাকে| এই তিন রকমের ভেতর pneumatic, আর CO2 গানে খুব সঠিক নিশানা লাগানো যায় বলে Olympic আর ISSF (International Shooting Sport Federation) ইভেন্ট এ এগুলো ব্যবহার করা হয়| তবে pneumatic এর দাম অনেক বেশি|
পৃথিবীর এক একটি দেশে এয়ার গানের লাইসেন্স এর এক এক রকম আইন আছে| জাপানে যে কোনো এয়ার গানের জন্য আলাদা লাইসেন্স নিতে হয়| আবার বৃটেন, ভারত, জার্মানি, ইটালি এবং আরো অনেক দেশে একটি নি‍র্দিষ্ট মাত্রার muzzle energy সম্পন্ন বন্দুকের জন্য লাইসেন্স লাগে না| অন্যদিকে আমেরিকাতে এয়ার গান মাত্রই লাইসেন্স বিহীন বন্দুক| তা যদি এয়ার গান প্রযুক্তিতে তৈরি 0.50 ক্যালিবার হেভি মেশিনগান হয় তা কিনতেও লাইসেন্স লাগবে না| বাংলাদেশে বন্যপ্রাণী (সংরক্ষণ ও নিরাপত্তা) আইন, ২০১২ অনুসারে এয়ারগান নিষিদ্ধ।
এয়ার গানের পেলেট নানা ব্যাসের হয় তবে ৪.৫ মিমি (.১৭৭) এবং ৫.৫ মিমি (.২২) সর্বাধিক‌ জনপ্রিয় | এই ৪.৫ মিমি (.১৭৭) ক্যালিবার হল সবচাইতে accurate যা Olympic আর ISSF ইভেন্ট এ ব্যবহার করা হয়, এছাড়াও .20" (5.0 mm), .25" (6.35 mm), .45" (11.25 mm), .50" (12.5 mm), .58" (14.5 mm) ক্যালিবারের গুলি আছে|
শিকার, বিনোদনমূলক শুটিং এবং প্রতিযোগিতামূলক খেলাধুলা ছাড়া যুদ্ধাস্ত্র হিসাবে এর ব্যবহার সীমিত| গুলির স্পীড আগ্নেয়াস্ত্র অপেক্ষা কম হওয়া এর প্রধান কারণ| যেখানে AK-47 এর গুলির স্পীড ২,৩৪৬ ফুট প্রতি সেকেন্ড সেখানে এয়ার গানে গুলির স্পীড ১২০০ ফুট প্রতি সেকেন্ড। তবে 17th century তে এয়ার গান যুদ্ধে ব্যবহার করা হত| Girandoni Air Rifle হল একটি যুদ্ধে ব্যবহার করা এয়ার গান।
অনেকেই বিয়ে বাড়িতে বংশগত ঐতিহ্যে হিসাবে এয়ার গানের সাহায্য গুলি ফুটিয়ে বিনোদন দিয়ে থাকেন।
যেহেতু ঐতিহাসিক এয়ার গানসমূহ যুদ্ধবিগ্রহের জন্যই বিশেষভাবে তৈরি করা হয়েছে, তাই আধুনিক এয়ার গানসমূহ প্রাণঘাতী হতে পারে। চিকিৎসা সাহিত্যে আধুনিক এয়ার গানকে মৃত্যুর কারণ হিসাবে উল্লেখ করা হয়েছে।
বঙ্গীয় শব্দকোষ

বঙ্গীয় শব্দকোষ একটি বাংলা অভিধান। সংস্কৃতজ্ঞ পণ্ডিত এবং অধ্যাপক শ্রী হরিচরণ বন্দ্যোপাধ্যায় কর্তৃক সঙ্কলিত এই অভিধান ১৩৪১ বঙ্গাব্দে কলকাতায় প্রথম প্রকাশিত হয় ও বিশ্বকোষ প্রেস থেকে মুদ্রিত হয়। হরিচরণ বন্দ্যোপাধ্যায়ের লিখিত বিবৃতি অনুসারে আনুমানিক ১৩১১ বঙ্গাব্দে কবি রবীন্দ্রনাথ ঠাকুর শান্তিনিকেতনের অধ্যাপক শ্রী বন্দ্যোপাধ্যায়কে বাংলা ভাষায় একটি অভিধান প্রণয়নের জন্য অনুরোধ করেন। সেই সময় তিনি কবিরই নির্দেশে ছাত্রদের পাঠার্থ "সংস্কৃতপ্রবেশ" গ্রন্থের রচনাকার্যে ব্যাপৃত ছিলেন। সেই কারণে পরে অর্থাৎ ১৩১২ বঙ্গাব্দে "সংস্কৃতপ্রবেশ" সমাপ্ত করে রবীন্দ্রনাথের অনুমতিক্রমে তিনি অভিধানরচনায় আত্মনিয়োগ করেন।
গ্রন্থের সূচনালগ্নে সঙ্কলয়িতা হরিচরণ বন্দ্যোপাধ্যায় কোন অভিজ্ঞ আভিধানিকেরই সাহায্যলাভ করেননি। কোন পথপ্রদর্শক না থাকা সত্ত্বেও সম্পূর্ণ স্বচেষ্টায় এবং পরিশ্রমে তিনি এই বিশাল শব্দকোষগ্রন্থ গড়ে তুলতে সক্ষম হয়েছিলেন। গ্রন্থের ভূমিকায় শ্রী হরিচরণ বন্দ্যোপাধ্যায় নিজেই লিখেছেন:
১৩৩০ সালের সঙ্কলয়িতা তার সমসাময়িক প্রসিদ্ধ কবি এবং সাহিত্যিকগণের নির্বাচিত সাতচল্লিশটি গ্রন্থ থেকে দ্বিতীয়বার শব্দসংগ্রহ ও সংযোজন করে চৈত্র মাসে পূর্বপ্রণীত পাণ্ডুলিপির সংস্কারসাধনে প্রবৃত্ত হন। এর অনতিকাল পরে বিশ্বভারতী তার সঙ্কলিত অভিধানটি প্রকাশের ইচ্ছাপ্রকাশ করেও অর্থাভাবে এই সুবৃহৎ গ্রন্থ মুদ্রণে অসমর্থ হয়। তখন সঙ্কলয়িতা শ্রী বন্দ্যোপাধ্যায় ১৯২৯ খ্রিষ্টাব্দের ১৮ ফেব্রুয়ারি কলকাতা বিশ্ববিদ্যালয়ের Post-Graduate Teaching in Arts –এর ব্যবস্থাপক সমিতির সভাপতির নিকট গ্রন্থ প্রকাশের জন্য আবেদন করেন। উক্ত সভাপতি মহাশয় এ বিষয়ে অভিমতপ্রকাশের জন্য অধ্যাপক ভাষাচার্য শ্রী সুনীতিকুমার চট্টোপাধ্যায়কে অনুরোধ করেন। শ্রী চট্টোপাধ্যায় যেহেতু পূর্বেই পাণ্ডুলিপিটি পাঠ করেছিলেন সেহেতু তিনি কালবিলম্ব না করেই সাগ্রহে অভিধানপ্রকাশবিষয়ে অনুমতি প্রদান করলেন। কিন্তু বিশ্বভারতীর মতই ব্যয়বাহুল্যের কারণে বিশ্ববিদ্যালয় আর এ ব্যাপারে অগ্রসর হয়নি। ভাষাচার্য শ্রী সুনীতিকুমার চট্টোপাধ্যায়ের অশেষ প্রয়াস সত্ত্বেও সেই সময় গ্রন্থপ্রকাশ সম্ভব হল না। তখন অভিধানসঙ্কলয়িতা স্বয়ং স্ব-অর্থব্যয়ে ১৩৪০ সাল থেকে ক্ষুদ্র ক্ষুদ্র অংশে এই অভিধানের ধারাবাহিক প্রকাশ আরম্ভ করেন। ১৩৫৩ সালে ১০৫ খণ্ডে এই মুদ্রণ পরিসম্পন্ন হয়। এর অনতিকালপরে ১০৫ খণ্ডের এই অভিধান পাঁচ ভাগে ক্রমে ক্রমে প্রচারিত হয়।
নোবেলজয়ী কবি এবং শ্রী হরিচরণ বন্দ্যোপাধ্যায়ের একান্ত শুভানুধ্যায়ী রবীন্দ্রনাথ ঠাকুর বাংলা ভাষার এই সম্পদ প্রসঙ্গে লিখেছেন,
বিশিষ্ট সাহিত্যিক রাজশেখর বসুও শ্রী চট্টোপাধ্যায়ের এই প্রয়াসকে সাধুবাদ জ্ঞাপন করে লিখেছেন, (৩ ফেব্রুয়ারি ১৯৩৪)
শটগান

শটগান (এছাড়াও ছররা বন্দুক‌ এবং মরিচ বন্দুক, অথবা ঐতিহাসিকভাবে পক্ষিশিকারের বন্দুক হিসেবে পরিচিত) এক প্রকার আগ্নেয়াস্ত্র যা সাধারণত কাঁধে রেখে গুলি ছোড়ার জন্যে নির্মিত। এটি শট নামক ছোট বর্তুল পিলেট গুলি ছোড়ার ক্ষেত্রে নির্দিষ্ট খোলক শক্তি ব্যবহার করে। এছাড়াও কার্তুজের‌ খোলে স‌ঞ্চিত‌ শ‌ক্তির‌ দ্বারা একাধিক‌ ছ‌র‌রা অথ‌বা অস‌মান‌ চেহারার‌ ব‌ন্দুকের‌ গুলি প্র‌ক্ষেপ‌ ক‌র‌তে পারে। এর ফায়ারিং স্পিড কম হলেও এক শটে প্রচুর শক্তি সঞ্চার করতে পারে।
কিরিচ

কিরিচ দুই দিকে ধার বিশিষ্ট ইন্দোনেশীয় ছোরা জাতীয় ধারালো অস্ত্র। এটি একটি কাঠের খাপের ভিতরে থাকে এবং খাপটি বিষাক্ত থাকে। কিরিচ এর ভিন্নধর্মী ঢেউ তোলা ফলার জন্য বিখ্যাত, তবে অনেকগুলি কিরিচের সোজা ফলাও রয়েছে। সমুদ্রতীরবর্তী দক্ষিণপূর্ব এশিয়া তথা মালয়েশিয়া, ব্রুনেই, ও দক্ষিণ ফিলিপাইন এবং দক্ষিণ থাইল্যান্ডের অধিকাংশ সম্প্রদায়ে কিরিচ ক্ষমতা ও গোষ্ঠীগত দম্ভের প্রতীক।
কিরিচকে তিনভাগে বিভক্ত করা যেতে পারে: ব্লেড (বিলা বা উইলা), হাতল (হুলু) এবং খাপ (ওরাংকা)। কিরিচের এই অংশগুলি হ'ল শিল্পকলার বস্তু, প্রায়শই সূক্ষ্ম বিশদে খোদাই করা হয় এবং ধাতু, মূল্যবান বা বিরল ধরনের কাঠ, বা স্বর্ণ বা আইভরির মত বিভিন্ন উপকরণ থেকে তৈরি হয়। কিরিচের নান্দনিক মান নির্ভর করে ধাপুর (প্রায় ৬০০টি রূপসহ ব্লেডের ধরন এবং নকশা), পামোর (ব্লেডের উপর ধাতব মিশ্রণের সজ্জিত প্যাটার্ন, প্রায় ২৫০টি রূপ রয়েছে) এবং টেংগাহের উপর, যা একটি কিরিচের বয়স এবং উৎস নির্দেশ করে। ক্রিসের গুণমান এবং ঐতিহাসিক মানের উপর নির্ভর করে এটি কয়েক হাজার ডলার বা তারও বেশি দামী হতে পারে।
অ্যাডোবি প্রিমিয়ার

অ্যাডোবি প্রিমিয়ার প্রো একটি টাইমলাইন () ভিত্তিক নন-লিনিয়ার () ভিডিও এডিটিং সফটওয়্যার অ্যাপ্লিকেশন যা অ্যাডোবি ইনকর্পোরেটেড (Adobe Inc.) উন্নয়ন করেছে এবং অ্যাডোবি ক্রিয়েটিভ ক্লাউড () লাইসেন্সিং প্রোগ্রামের অংশ হিসাবে প্রকাশিত। এটি ২০০৩ সালে প্রথম চালু হয়েছিল তবে অ্যাডোব প্রিমিয়ার প্রো এর পূর্ববর্তী সংস্করণ অ্যাডোব প্রিমিয়ার (১৯৯১) সালে প্রথম চালু হয়েছিল। এটি পেশাদার ভিডিও সম্পাদনার ক্ষেত্রে পরিচিতি পেলেও অ্যাডোব সিস্টেমস এর আরেকটি সফটওয়্যার অ্যাডোবি প্রিমিয়ার এলিমেন্টস সাধারণ গ্রাহককে লক্ষ্য করে বিক্রি করা হয়।
সিএনএন হ'ল অ্যাডোব প্রিমিয়ার প্রো এর প্রথম দিকের গ্রহণকারী এছাড়াও, 2007 সালে, বিবিসির কয়েকটি বিভাগ প্রিমিয়ার প্রো গ্রহণ করেছিল। এটি ডেডপুল, গন গার্ল, ক্যাপ্টেন আবু রায়েদ এবং সম্প্রতি টার্মিনেটর: ডার্ক ফ্যাট এবং দানব, এবং ম্যাডোনার কনফেশনেশন ট্যুরের মতো অন্যান্য স্থানগুলির মতো বৈশিষ্ট্যযুক্ত চলচ্চিত্রগুলি সম্পাদনা করতে ব্যবহৃত হয়েছে।
জলীয় বাষ্প

জলীয় বাষ্প হলো পানি বা পানির বায়বীয় রূপ। প্রমাণ চাপে ১০০ ডিগ্রি সেলসিয়াস তাপমাত্রায় পানি বাষ্পে পরিণত হয়। আবার একইভাবে জলীয় বাষ্পের ঘনীভবন সাধিত হলে তা পূর্বাবস্থায় অর্থাৎ তরল অবস্থায় রূপান্তরিত হয়।
জলীয় বাষ্প বর্ণ ও গন্ধহীন গ্যাসীয় পদার্থ।
গোল মরিচ

গোল মরিচ (বৈজ্ঞানিক নাম: Piper nigrum ইংরেজি নাম Black pepper) পিপারাসি গোত্রের "পিপার" গণের একটি লতাজাতীয় উদ্ভিদ। এদের ফলকে শুকিয়ে মসলা হিসাবে ব্যবহার করা হয়। গোল মরিচের Pepper শব্দটি এসেছে সংস্কৃত ভাষার "পিপালী" শব্দ থেকে, যার অর্থ দীর্ঘ মরিচ। এখান থেকে উদ্ভূত হয়েছে লাতিন ভাষার "piper" যা মরিচ ও গোল মরিচ দুটোকেই বোঝানোর জন্য রোমানরা ব্যবহার করতো।
গোল মরিচ ফলটি গোলাকার, ৫ মিলিমিটার ব্যাসের, এবং পাকা অবস্থায় গাঢ় লাল বর্ণের হয়ে থাকে। এর মধ্যে মাত্র ১টি বীজ থাকে। গোল মরিচ গাছের আদি উৎস দক্ষিণ ভারত। পৃথিবীর উষ্ণ ও নিরক্ষীয় এলাকায় এটির চাষ হয়ে থাকে।
গোল মরিচের গুঁড়া পশ্চিমা (ইউরোপীয়) খাদ্যে মসলা হিসাবে ব্যবহার করা হয় প্রাচীন কাল থেকে। তবে ভারত বর্ষের মসলাধিক্য রান্নায় এটির ব্যবহার প্রচুর। এছাড়া ঔষধী গুণাগুণের জন্যেও এটি সমাদৃত। গোল মরিচে পাইপারিন (piperine) নামের রাসায়নিক উপাদান রয়েছে, যা থেকে এর ঝাঁঝালো স্বাদটি এসেছে।
গ্যাসট্রিক, কফ, ঠাণ্ডাজনিত সমস্যায়, ক্যান্সার কোষের বৃদ্ধি ব্যাহত করতে, ওজন কমাতে বিশেষভাবে সাহায্য করে।
গোলমরিচে অনেক পরিমাণে মেন্থল আছে। শুকনো গোলমরিচের (০.৩-০ .৪%) -এ সাধারণত মেন্থল (৭-৪৮%), মেন্টোন (২০-৪৬%), মিথাইল অ্যাসিটেট (৩-১০%), মেন্থোফুরান (১-১৭%) এবং ১,৮-সিনোল (৩-৬%) সমন্বিত উদ্বায়ী তেল থাকে। এছাড়াও limonene, pulegone, caryophyllene এবং pinene সহ অনেক যৌগ সামান্য পরিমাণে রয়েছে।
মরিচ

মরিচ বা কাঁচা লঙ্কা () এক প্রকারের ফল যা মসলা হিসাবে ঝাল স্বাদের জন্য রান্নায় ব্যবহার করা হয়। ক্যাপসিকাম (Capsicum) গণের সোলানেসি (Solaneceae) পরিবারের উদ্ভিদের ফলকে সাধারণভাবে মরিচ বলা হয়ে থাকে। মরিচের ফলকে মসলা হিসাবে ব্যবহার করা হয়।
মরিচের আদি নিবাস আমেরিকা মহাদেশে। তবে বর্তমানে পৃথিবীর সর্বত্র রান্না ও ঔষধি হিসাবে এটি ব্যবহৃত হয়ে থাকে।
ফলটির নাম 'লংকা' বা 'লঙ্কা' হওয়ার কারণ সম্ভবত শ্রীলঙ্কা থেকে আমদানি হবার কারণে।
প্রায় ৭৫০০ বছর আগে থেকেই আমেরিকার আদিবাসীরা মরিচ ব্যবহার করে আসছে। ইকুয়েডর এর দক্ষিণ পশ্চিমাংশে পুরাতত্ববিদরা ৬০০০ বছর আগে মরিচ চাষের প্রমাণ পেয়েছেন। 
মধ্য ও দক্ষিণ আমেরিকার বিভিন্ন অংশে মরিচের চাষ করা হতো প্রাচীন কাল থেকেই। 
ইউরোপীয়দের মধ্যে ক্রিস্টোফার কলম্বাস প্রথম ক্যারিবীয় দ্বীপপুঞ্জে মরিচের সন্ধান পান। ভারতবর্ষে উৎপন্ন গোল মরিচের মতো ঝাল বলে তিনি এগুলোকে Pepper নাম দেন। অবশ্য গোল মরিচের গাছের সাথে মরিচ গাছের সম্পর্ক নেই।
কলম্বাসের আমেরিকা আবিষ্কারের পর থেকে মরিচ সারা বিশ্বে ছড়িয়ে পড়ে। দিয়েগো আলভারেজ চানকা নামের একজন চিকিৎসক কলম্বাসের দ্বিতীয় অভিযানের সময়ে পশ্চিম ভারতীয় দ্বীপপুঞ্জ হতে মরিচ স্পেনে নিয়ে আসেন। তিনি ১৪৯৪ সালে মরিচের ঔষধী গুনাগুণ নিয়ে প্রবন্ধ লিখেন।
স্পেনীয় ব্যবসায়ীরা মেক্সিকো থেকে মরিচ এশিয়ার বিভিন্ন স্থানে নিয়ে যায়। প্রথমে ফিলিপাইন্স, এবং তার থেকে ভারতবর্ষ, চীন, কোরিয়া, ও জাপানে মরিচ বিস্তার লাভ করে। ঝাল ও স্বাদের জন্য অচিরেই এটি এশিয়ার বিভিন্ন এলাকার স্থানীয় খাবারের অপরিহার্য উপকরণে পরিণত হয়।
মরিচের বহুল প্রচলিত প্রজাতি গুলো হলোঃ
ইন্সট্রুমেন্টেশন

ইন্সট্রুমেন্টেশন হল প্রযুক্তিতে, সুনির্দিষ্ট পরিমাপের সরঞ্জামগুলির বিকাশ এবং ব্যবহার। এটি বিজ্ঞানের একটি শাখা যেখানে পরিমাপ এবং নিয়ন্ত্রণ নিয়ে কাজ করা হয়। ইন্সট্রুমেন্ট হল এমন যন্ত্র, যা কোন কিছুর প্রবাহ, তাপমাত্রা, পরিমাণ, চাপ ইত্যাদি পরিমাপ এবং নিয়ন্ত্রণ করতে পারে। বিভিন্ন নিয়ন্ত্রণ পদ্ধতি সমূহের মধ্যে তুলনা ইন্সট্রুমেন্টেশনের অন্যতম কাজ।
নিয়ন্ত্রণ ইন্সট্রুমেন্টেশনের যে সব যন্ত্র দিয়ে কাজ করে সেগুলো হল- সলিনয়েড (solenoid), বিদ্যুৎ নিয়ন্ত্রিত ভালভ, ব্রেকার (breaker), রিলে (relays) ইত্যাদি। এসব যন্ত্র পরিপার্শ্বের পরিবর্তন অনুসারে উদ্দিপ্ত হয় এবং স্বয়ংক্রিয় ভাবে কাজ করে।
যেসব যন্ত্র অ্যানালগ সংকেত তৈরি করে তাদের ট্রান্সমিটার বলে। সাধারণত ট্রান্সমিটার ৪ থেকে ২০ মিলি অ্যাম্পেয়ার বৈদ্যুৎ প্রবাহের সংকেত তৈরি করে, আবার অনেক ট্রান্সমিটার বিভব, কম্পাঙ্ক বা চাপ দিয়েও সংকেত প্রদান করে।।এই সংকেত পিএলসি (PLC), ডিসিএস (DCS), এসসিএডিএ (SCADA) অথবা অন্য কোন কম্পিউটারাইজড নিয়ন্ত্রক ব্যবস্থায় ব্যবহৃত হয়।
পরিপার্শ্ব থেকে তথ্য সংগ্রহ এবং পরিপার্শ্বে পরিবর্তন সাধনে ইন্সট্রুমেন্টেশন খুব গুরুত্বপূর্ণ।
ইন্সট্রুমেন্টেশনের মাধ্যমে ভৌত পরিবর্তন (field parameters) পরিমাপ করা যায়। এই ভৌত পরিবর্তন গুলো হল-
ইন্সট্রুমেন্টেশন শুধু পরিপার্শ্ব থেকে সংকেত নেয় না, পরিপার্শ্বে ভৌত পরিবর্তন ও আনে।
কিছু উদাহরণ:
ইন্সট্রুমেন্টেশন প্রকৌশলীরা বিদ্যুৎ চালিত বা বায়ু নিয়ন্ত্রণ (pneumatic domains) স্বয়ংক্রিয় যান্ত্রিক সিস্টেমের মূলনীতি এবং পরিমাপের যন্ত্রপাতি নিয়ে কাজ করে। তারা বিভিন্ন শিল্প কারখানায় যেমন- রাসায়নিক বা উৎপাদন প্লান্টে উৎপাদন ব্যবস্থার উন্নয়ন, বিশ্বস্ততা, নিরাপত্তা, স্থায়ীত্ব বৃদ্ধি এবং উৎপাদন খরচ কমানোর জন্য কাজ করেন।
সিস্টেমের ভৌত পরিবর্তন নিয়ন্ত্রণের জন্য তারা মাইক্রোপ্রসেসর,মাইক্রো কন্ট্রোলার, পিএলসি ব্যবহার করে থাকে।
ইন্সট্রুমেন্টেশন প্রযুক্তিবিদ এবং কারিগরদেরকে ইন্সট্রুমেন্টেশন যন্ত্রপাতি রক্ষনাবেক্ষন এবং যান্ত্রিক সমস্যা সমাধানে দক্ষ হতে হয়।তাদেরকে একই সাথে ইলেকট্রিশিয়ান, পাইপের মিস্ত্রী, পাওয়ার ইঞ্জিনিয়ারিং ইত্যাদি অনেক কাজ করতে হয়।অর্থাৎ কারখানার সব কাজেই তাদের পারদর্শী হতে হয়। তাই তাদেরকে অনেকেই কৌতুক করে পাইপ ফিটার নামে ডাকে।
গুগল ক্রোম

ক্রোম হলো গুগলের তৈরি ওয়েব ব্রাউজার। এটি ২০০৮ সালে প্রথম মাইক্রোসফট উইন্ডোজ অপারেটিং সিস্টেমের জন্য প্রকাশিত হয়। এরপর ক্রমান্বয়ে এটি লিনাক্সের বিভিন্ন ডিস্ট্রোসহ অন্যান্য অপারেটিং সিস্টেমের জন্য তৈরি হয়।
গুগলের সাবেক প্রধান নির্বাহী এরিক এমারসন ছয় বছর ধরে একটি ওয়েব ব্রাউজার তৈরির জন্য চেষ্টা করছিলেন। তিনি বলেছিলেন, "তখন, গুগল ছিলো খুবই ছোট একটি কোম্পানি।" আর এ কারণেই, তিনি ওয়েব ব্রাউজারের প্রতিযোগিতামূলক বাজারে প্রবেশ করতে চাননি। কিন্তু পরে সের্গেই ব্রিন ও ল্যারি পেইজ কে নিয়ে যখন গুগল আরো পুনরুজ্জীবিত হয়ে ওঠে তখন তিনি মোজিলা ফায়ারফক্স থেকে কিছু ওয়েব ডেভেলপারকে ভাড়া করে আনেন এবং ক্রোম নামে একটি খসড়া ওয়েব ব্রাউজার তৈরি করেন। এ ব্যাপারে পরে এরিক বলেন, "এটা এতোটাই ভালো ছিলো যে আমি একটি ওয়েব ব্রাউজার তৈরিতে যথেষ্ট সাহস পাই।